لدیڤ داتایێن بازاڕێ جیهانیێ پەتڕۆلێ، بهایێ ئێک بەرمیلا پەتڕۆلا خاڤا برێنت ب ١١٣ دۆلار و ٦٠ سەنتان بازار پێ دهێتەکرن، بڤی ژی هەڤبەر ب دوهی بهایێ وێ دوو دۆلاران بلندبوویە.\nژێدەرەکێ ئەولەکاریێ ڕاگەهاند، دۆسەیا کوشتنا کچە مودێلەکا خەلکا رۆژهەلاتا کوردستانێ دبیت پەیوەندی ب دۆسەیا هەوالگریا دناڤبەرا پارتی و یەکێتی ڤە هەبیت. دبێژیت ژی، "داخویانی ژ پۆلیس و هێزێن ئەولەکاریێ لسەر ڤێ کەیسێ هاتینە قەدەغەکرن".\nرێڤەبەریا گشتیا دەستەیا داخازیێن مولکداری ڕاگەهاند، حکومەتا عێراقێ ب مەرەما قەرەبووکرنا وەلاتیان، کۆژمێ ٥٠١ ملیۆن دینار ڕەوانەی هەرێما کورستانێ کر و بڕیارە سوبەهی دەست ب پارڤەکرنێ بهێتەکرن.\nوەزارەتا پەتڕۆلا عێراقێ ڕاگەهاند، کۆمپانیێن جیهانی یێن مەزن وەکی شلەمبێرگ و هالیبێرتۆن بیگەر هیوز وەزارەتا پەتڕۆلێ هایدارکرینە وەکی پێگربوونا وان ب بڕیارا دادگەها فیدڕالی چ پرۆژەیێن نووی ل هەرێمێ دەست پێ ناکەن. دبێژیت ژی، "د نها دا مژیلی تەمامکرنا کارێن خۆ و پاقژکرنا داوی هەژماریێن خۆ و داخستنا گرێبەست و مامەلەیێن خۆنە دگەل هەرێمێ".\nپەرلەمانتارەکێ نەوەى نوێ ل پەرلەمانێ عیراقێ بەرسڤا نڤیسارەکا پارێزگارێ کەرکوکێ دا کو تێدا ئاماژە ب وێیەکێ کربوو، هەرکەسێ ئاکنجیێ ناڤ باژێڕێ کەرکوکێ و قەزا و ناحیێن وێ نەبیت کارتا ئاکنجیبونێ و فۆرما ئاهێن خارنێ دێ ژێ هێنە وەرگرتن، دبێژیت، "ئەو نڤیسارا راکان جبوری کار پێناهێتە کرن."\nژێدەرەکێ بەژدار د روونشتنا دادگەها کەرەخ دا ل باژێرێرێ بەغدایا پایتەختێ عێراقێ ڕاگەهاند، دادگەهێ بڕیارەک دەربارەی گرێبەستێن هەر ئێک ژ کۆمپانیێن " DNO, Genel Energy, WZ, HKN" کو مژیلی بەرهەمئینانا پەتڕۆلێ نە ل هەرێمێ دەرخست. دبێژیت ژی، "بڕیار د بەرژەوەندیا وەزارەتا پەتڕۆلا عێراقێ دا بوویە".\nپەیڤدارێ هاتن و چوونا هەولێرێ بڕیارەکا هاتن و چوونێ بەلاڤکریە تایبەت ب خۆدانێن وان ترۆمبێلێن هەیا نها ئاریشەیا تۆمارکرنێ هەبوو و ل سۆنەرێ دەرنەچووبوون.\nرێڤەبەرێ بالەفڕخانەیا هەولێرێ ڕاگەهاند، رێگری کریە ل روینشتنا بالەفڕەکا ئیرانێ کو ئامادەنەبوو زانیاریان لسەر گەشت و سەرنشینان بدەت.\nپەیڤدارێ پۆلیسێن هەولێرێ ڕاگەهاند، ژ دەسپێکا ئەفسالەڤە ٢٢ حالەتێن کوشتنێ و ٢٤ حالەتێن تەقەکرنێ روویدانە.\nدەستەیا سەقاناسیا عێراقێ ڕاگەهاند، ژ سوبەهی سێشەمبی پێلەما نوی یا تۆزبارنیێ دێ دەستپێکەت و دویریا دیتنێ ل پتریا دەڤەرێن وەلاتی دێ کێمبیت و لدویف ڕاگەهاندنێ، رۆژا ئەینی دێ باندوری لسەر هەرێما کورستانێ هەبیت و تۆز دێ د هەوایدا هەبیت.\nرێڤەبەرێ گشتیێ گومرکێن هەرێمێ ڕاگەهاند، هەلگرتنا باج و رسوماتان لسەر ماددەیێن سەرەکیێن خارنێ باندوری لسەر بازاڕی هەبوو هەیا کێمبوونا باندوریا گرانیا جیهانی لادانا باج و رسوماتان دێ یا بەردەوامبیت.\nوەزیرێ كارەبا عێراقێ ڕاگەهاند، تا پێنج سالێن دی مە پێتڤی ب ئینانا غازا سروشتی هەیە و بۆ دابینکرنا كارەبا ٢٤ دەمژمێری، عێراقێ پێتڤی ب ٣٥ هزار مێگاواتێن كارەبێ هەیە.\nقائیمقامێ هەولێرێ ڕاگەهاند، وه‌زاره‌تا پێشمه‌رگه‌ی و وەزارەتا ناڤخۆ کار لسه‌ر وێ د‌که‌ن کو هه‌می هێزین پێشمه‌رگەی و هێزین نافخۆ دڤێت چەکێن خۆ بدانێن ل جهێن خۆ بجهـ بهێلن و چەکێن خۆ پشتی دەوامێ نەئیننە ناڤا جڤاکی.\nڕیکخراوا خارنا جیهانی ڕاگەهاند، بۆ پرکرنا پێتڤیێن ناڤخۆیی عێراق ئینانا گەنمی د ئەڤسالەدا بۆ دووهندە بلند دکەت، دبێژیت ژی پێشبینی دهێتەکرن بەرهەمئینانا گەنمی د ئەڤسالەدا بگەهیتە چار ملیۆن تەنێن گەنمی.\nپەیڤدارێن پۆلیسێن راپەڕین بۆ ئێن ئاڕ تی ڕاگەهاند، ئەو بوویەرا تەقەکرنێ یا شەڤا دەربازبووی ل قەلادزێ روویدای، پەیوەندی ب سلێمان هەلشۆیی ڤە نینە.\nئەڤرۆ دووشەمبی، بهایێ زێڕی د بازارێن جیهانێ دا ئێک ئونسە ب هزار و ٨٠٨ دۆلاران بازار پێ دهێتەکرن.


گفتوگۆیەک لەگەڵ موسلح ڕێبواری شاعیر … سازدانی : عەبدوڵا سڵێمان(مەشخەڵ) – Dengekan\nگفتوگۆیەک لەگەڵ موسلح ڕێبواری شاعیر … سازدانی : عەبدوڵا سڵێمان(مەشخەڵ)\nbyMashkhal\tDecember 17, 2016\tGeneral, Literature\nعەبدوڵا سڵێمان(مەشخەڵ) : سەرەتای ئاشنابوونی تۆ و شیعر چۆن بوو؟\nموسلح ڕێبوار : لە سەرەتای لاویمدا هۆگری خوێندنەوەی کۆمەڵایەتی و هونەری، بە تایبەت شیعر و ئەدەب بووم. یەکەم ئەزموونە شيعرییەکانیشم، بە كوردی و فارسی، هي سەردەمی تازەلاویمە؛ لە تاران، پێش زانکۆ و لە زانکۆش کاتێک لە هەڵسووڕانی سیاسیشدا لە شانەی چەپی بزووتنەوەی خوێندکاریدا بووم.\nعەبدوڵا سڵێمان(مەشخەڵ) : نووسینی شیعر، لای ئێوە، بۆ نزیک بە نیو سەدە دەگەڕێتەوە. ئایا کۆشیعری “گەشتی کوردستان” یەکەمین کۆشیعرتانە؟\nموسلح ڕێبوار : بەڵێ؛ یەکەمینە و هی شەستەکان و سەرەتای حەفتاکانە! پێش “گەشتێ لە کوردستان”یش شیعری کوردی و فارسیم هەبوون کە نەماون. هەندێک کورتەچیرۆکیشم ئەو کات، نووسی کە تەنها یەکێکیان ماوە بە ناوی “شیعری دارێنە”و خۆی داستانی ئاخرین ڕۆژەکانی ژیانی سمایلی شەریفزادەیە کە لە نزیکەوە دەمناسی. بگەڕێینەوە سەر ئەم کۆشیعرەم کە ساڵی ١٩٧٩ چاپکرا. ئەوکات، دە ساڵ کۆن بوو و شوێنەواری بزووتنەوەی چەکدارانەی ٦٨ی پێوەیەو لەوێشدا, ناوی شەریفزادە هاتووە. ناوی ئەم کۆشیعرەش “گەشتێ لە کوردستان”ە، نەک “گەشتی کوردستان”؛ تا لە دیوانەکەی هەژار بە ناوی “گەشتی کوردستان” جیا بکرێتەوە!\nعەبدوڵا سڵێمان(مەشخەڵ) : بە بەراورد، ئەم کۆشیعرە، چ جیاوازییەکی هەیە لەگەڵ کۆشیعرەکانی “سڵاوی ئازادی” و “دەنگ هەڵبڕە”؟\nموسلح ڕێبوار : دەکرێ بڵێین “گەشتێ لە کوردستان” بزووتنەوەی چەکدارانەی ٦٨ (٤٦-٤٧ی ئێرانی) دەنوێنێتەوە. “سڵاوی ئازادی” و “دەنگ هەڵبرە”، بە زۆرێنە، بەرهەمی هەشتاکانن و شوێنەواری بزووتنەوەی هەشتاکانیان لێدیارە؛ دیارە شیعریشی تێدایە کە لەو بابەتانە نین. جگە لەوە، فۆرمی زۆرینەی شیعرەکانی “گەشتێ لە کوردستان”، کلاسیکییە و لە ژێر کاریگەری قانع و گۆران و هەژار و هێمندایە؛ زیاتریش هەژار و هێمن! فۆرمی ئەم کۆشیعرانەی دواییم، فۆرمی نوێیە و زیاتر ئەچنە پاڵ گۆران و شاعیرانیتر؛ لە تام و چێژی شیعری نوێی فارسیش، زیاتر بەهرەمەندن.\nعەبدوڵا سڵێمان(مەشخەڵ) : ئایا هیچ بەرهەمێکت هەیە لێی پاشگەز بیت؟\nموسلح ڕێبوار : نە! دەشێ پاشگەز بم؟! هەندێک لە شیعرەکان، شوێنەواری لە ناسیونالیسم پێوە دیارە؛ لە شەستەکاندا ئێمە، بەتایبەت کۆڕی پێش کۆمەڵە، هەرچەندەش خۆمان لە ناسیونالیسم دادەتەکاند، بەڵام هەندێکمان پێوە تلا بوو. ئەمەش، لەو کۆشیعرەدا، دیارە. بەڵام، ئەوەندە نەبووە کە نیشانەیەک لە نەفرەت و دواکەوتوویی ناسیونالیسم دابنێ! بۆیە، لەوانەش پاشگەز نیم.\nعەبدوڵا سڵێمان(مەشخەڵ) : سەرباری شیعر, تۆ سروودیشت نووسیوە. نووسینی سروود هەندێ تایبەتمەندی خۆی هەیە وەک ڕوونی مەبەست و ڕاستەوخۆی پەیام. تۆ چ جیاوازییەک لەنێوان شیعر و سروودا دەبینی؟\nموسلح ڕێبوار : پێشدا ئەوە هەندێک لە شیعرەکانم بوون کە بوونە سروود و کەوتنە بەر پێشوازییەکی باشیش؛ پاشان، سروود دانان لە سەر مۆسیقا و میلۆدی ئامادەش، هاتە نێو کارەکانمەوە. ئەوانیش باش دەرچوون. لە شیعردا، وەک هەموو ژانرێکی هونەریی، ئەساس، دەربڕینی هەستە. هەندێک دەڵین سروود پەیامە و شیعر نییە، دیارە مەبەستیان لە سروود، لیریک و کەلامی سروودە؛ نەک بەشی ئاواز و مۆسیقای سروود. لیریکی سروودیش لای من، جۆرێکە لە شیعر! لیریکی سروود، مادام هەڵگری هەستێکە، شیوازێکە لە شیعر. مەبەستم ئەوەیە من جیاوازیەکی زۆر نابینم. شیعر مەیدانێکی بەرینترە کە لیریک و کەلامی ئاواز و سروود، بەش بەشێکی ئەو مەیدانەن.\nعەبدوڵا سڵێمان(مەشخەڵ) : لە کۆشیعرەکانتدا، ئەوەی جێی سەرنجە، ئێوە شیعرتان بۆ ژمارەیەک لە فەرماندە و کەسایەتییە سیاسیییەکانی نێو بزاوتی شۆڕشگێرانەی خەڵکی کوردستان نووسیوە. ئایا ئەم بایەخدانە ناچێتە خانەی شیعری بۆنەوە؟\nموسلح ڕێبوار : شیعر، وەک ژانرێکی هونەریی، بەرهەمی هەستی شاعیرە بەرانبەر ژینگەی دەوروبەر. فوئاد، دۆست و هاوڕێی نزیکی من بوو. من بە مەرگەکەی ئازارم گەیشتێ؛ بێجگە لەوەش، هەستم بە خاڵیایی جێگاکەی کرد. خوسرەوی ڕەشیدیان، هەر بەو جۆرە؛ یان موسای برام. ئەمانە بۆ من پێش ئەوەی فەرماندە و کەسایەتی بن هاوڕێ و خۆشەویست بوون! نموونەی تری، یەکی ئەیارە کە نەک هەر هەستی من، هەستی کۆمۆنیستەکان بە گشتی، دەبزوێنێ. لێنین، خۆزگەی دەخواست یەکی ئەیار سەرەتای ساڵ بوایە و وەک سەرەتای ساڵ پڕ بوایە لە شادمانی و ڕێ و ڕەسم؛ لەمەش زیاتر کە ئێستا هەیە! ئەو شیعرانەی من کە وەک شیعری “بۆنە” ئاماژەیان بۆ دەکرێ، وەک باقی شیعرەکانم، بەرهەمی هەستن. گەلێک بۆنەش هەبوون کە، هەرچەندیش هەوڵمداوە، نەمتوانیوە شیعریان بۆ بهۆنمەوە. ئایا دەبێ لۆمەبکرێم کە بۆچی شیعرم بۆ دۆعا نەنووسیوە؟ هەۆڵمداوە و نەکراوە؛ شیعر نەهاتووە. من لەو کەسانەم کە بەشوێن ڕوونکردنەوەی زانستی هونەر و شیعرەوەم؛ بەڵام ئەمە ئاسان نییە. بەم بۆنەشەوە ناتوانم ڕوونی بکەمەوە بۆچی هەندێک بۆنە، هەستم بەهرەوەر دەکەن و هەندێکیان ناگەنە ئەو ڕادەیە. هەندێک لەمانە کە خۆم پێم وایە زیاتریش دەمهەژێنێ، شیعری لێ بەرهەم نایە! هەوڵی خۆم دەدەم؛ بەڵام ڕەوانییە، نەهیچکەس و نە خۆیشم،خۆم لۆمە بکەم کە بە بۆنەیەکەوە شیعرم نووسیوە و بە بۆنەیەکەوە نا! یان هەر بۆچی شیعری “بۆنە” دەنووسم.\nعەبدوڵا سڵێمان(مەشخەڵ) : ئایا شیعری بۆنە ڕەتکراوەیە یان پێویستییەکە و ناتوانین خۆی لێ لابدەین؟\nموسلح ڕێبوار : لای من، دیارە ڕەت نەکراوەتەوە! شیعر، پێشتریش وتم؛ مادام بەرهەمی هەست بێ، ئیتر زیندووە و شیعرە. شیعری بێهەست و مردوو، هی “بۆنە”ش نەبێ، هەر شیعر نییە. پرسەکە لە سەر “بۆنە” نییە، لەسەر هەستییار بوونی شیعرەکەیە. ئەو بەشانە لە شیعرەکانی من، نەک هەر لە هەستی منەوە هەڵقوڵیون، هەستی گوێگر و خوێنەریشیان بزواندووە و زۆر باشیش چوونەتە نێو دڵ و دەروون و هەستی جەماوەرەوە.\nعەبدوڵا سڵێمان(مەشخەڵ) : سەرباری نووسینی شیعر، ئێوە کاری وەرگێرانیشتان ئەنجام داوە. ڕات چییە بەرانبەر ئەوانەی دەڵێن وەرگێڕانی شیعر کارێکی دژوارە و هەندێک دەڵێن هەر ناکرێ؟\nموسلح ڕێبوار : ئەمە بەجێیە! زمان، کە ئامڕازی یەکەمی شیعرە، گەلێک پێوندی لەگەڵ کەلتوور و ژینگەی سەرچاوە، هەیە. لە زمانی دووهەمدا، ئەستەمە هەموو ئەو ژینگەیە، ڕاگوێزرێتەوە. بۆیە، من، بە وەرگێڕانەکانی خۆم ئەڵێم: وەرگێڕانی ئازاد! شیعرێکی “برێشت” یان”ترەیسی چاپمەن”، یان ئاوازەکەی جان لێنۆن، هەستی بۆ هێناوم و منیش شیعری خۆمم داناوە. بەڵام شیعری وا، بەتەنها هی من نییە؛ هەستی ئەو شاعیرەشی پێوەیە؛ بۆیە پێی دەڵێم وەرگێڕاو؛ بەڵام وەرگێڕاوی ئازاد، چونکوو نە خۆم بە دەقەکەی ئەوەوە بەستووەتەوە نە بەتەمابووم هەموو کەلتووری باکگراوندی شیعرەکە ڕاگوێزم. تەنانەت شیعری “هەی-داد” کە بوو بەو ئاوازە خۆشە و گەلێک هونەرمەندی بەڕێز پێشکەشیان کردوە، بەرهەمی هەستێکە لە خوێندنەوەی چەند لاپەڕێکی کاپیتاڵی مارکس! ئەمە وەرگێڕاو نییە بەڵام بەرهەمەکەی من، هەستی منە لە ئیدەیەکی کەسێکیتر. وەرگێڕاوە ئازادەکەی من، لەو کاتەشدا کە وەرگێڕانە، بەرهەمێکی هەستی منە کە خوێندنەوە و بیستنی شیعرێک(ی برێشت) یان ئاوازیک(ی ترەیسی چاپمەن، یان جان لینۆن) پێی بەخشیوم! شیعری لایە-لایەی برێشت، لە کوردییەکەی مندا جیاوازە. بۆ نموونە منداڵەکە، لای من کچە، لای ئەو کوڕە! بەکورتی؛ وەرگێڕان، لای من، هەستی خۆمە لە بەرهەمی کەسێکیتر! ئەم بۆچوونەم بۆ کەسانیتریش کە کاری وەرگێڕانیان کردووە، پێ ڕەوایە. هەژاریش هەر وا بووە لە ئاست خەیام؛ یان شاملو بۆ لەنگستۆن هیوز و ئەوانیتر.\nعەبدوڵا سڵێمان(مەشخەڵ) : تا ئێستا وەرگێرانەکەی ئێوە بۆ سروودی ئەنتەرناسیوناڵ لە کۆڕ و کۆمەڵ و مەراسیمەکاندا ئامادەیی هەیە. چیرۆکی وەرگێرانی ئەو سروودە چۆن بووە؟\nموسلح ڕێبوار : من بە گیانێکی ڕەخنەگرانەوە ئەم سروودەم کردە کوردی. ئەوەم لا گرینگ بووە، ئەم دەقە کوردییە، گیانی شۆڕشگێڕانەی ئەو یادگارەی کۆمۆنەی پاریس و ئۆژن پۆتیە، ڕاگوێزی بۆ مەیدانی خەباتی کرێکاری و کۆمۆنیستی لە کوردستان. بۆ وەرگێڕانی ئەم سروودە، دەقی ئینگلیزی و فارسی و عەرەبیم لە بەرچاو بووە. دواییش، هاوڕێیەک لەگەڵ دەقی فەرانسایی بەراوردی کرد و هاورێیەکی خەڵکی کوردستانی باکووریش لەگەڵ دەقی تورکی. دەقێکی فارسیشم هەر بۆ ئەنتەرناسیۆنال نووسیوە، چونکوو لام ڕوون ببووەوە کە فارسییەکەی لاهووتی ڕەسا نییە.\nعەبدوڵا سڵێمان(مەشخەڵ) : ئایا بە تێڕوانینی ئێوە، کاتی ئەوە نەهاتووە چاو بەو وەرگێرانەی سروودی ئەنتەرناسیوناڵ بخشێنرێتەوە؟\nموسلح ڕێبوار : وادیارە، ڕەخنەیەکت پێیە، لەم دەقەی ئێستا؟؟ من ئامادەم بۆ پێشوازی؛ هەرکەسێک ڕەخنە و پیشنیاری هەبێ؛ بە گەلێک سپاسیشەوە، ئامادەم.\nعەبدوڵا سڵێمان(مەشخەڵ) : زۆر کەم بەرهەم بڵاو دەکەیتەوە. تا ئەو جێیەی من ئاگادار بم لە چەند ساڵی ڕابردوودا هیچ کۆشیعرێکی تازەتان بڵاو نەکردۆتەوە.\nموسلح ڕێبوار : بەبڕوای من، بەرهەمی هونەریی، پێوەندی ڕاستەوخۆی هەیە بەو بزووتنەوە کۆمەڵایەتییە کە هونەرمەند، لێرەدا شاعیر، تێدا دەخەمڵێ. ئەو بزووتنەوەیە، هەڵس و کەوتی هەیە و هونەرمەند و شاعیریشی! مەبەستم ئەوەیە کە هۆیەکی شەخسیی نییە؛ نابینم کەسیتر لەم مەیدانەدا، گەلێک هەڵسووڕاوتر بووبێ. دیارە لێرەدا، باسی شیعر و شاعیری ڕێبازەکانیتر ناکەم کە بزووتنەوە کۆمەڵایەتییەکەیان جیاوازە! لەوانەیە هەڵس و کەوتی ئەو بزووتنەوانە جیاواز بێ؛ لەوانەیە هەڵسی ئێمە کەوتی ئەوان بێ و بە پێچەوانەش! سەرەڕای ئەوەش، بەرهەمی تازەم هەن؛ بەقەد هەشتاکان زۆر نین؛ دەی حەفتاکانیش، بەقەد هەشتاکان بەرهەمم نەبووە. من لەشەستەکان و حەفتاکاندا، تەنیا “گەشتێ لە کوردستان”م دیارە! ڕەنگە بتوانین بەرهەمەکانی ئێستام لەگەڵ حەفتاکان هەڵسەنگێنین کە ئەمان پوخت و پاراوتریشن.\nعەبدوڵا سڵێمان(مەشخەڵ) : ئایا کاتی ئەوە نەهاتووە بیر لە چاپدانەوەی سەرجەم بەرهەمەکانت بکەیتەوە؟\nموسلح ڕێبوار : سەرجەمێکم، ساڵی ٢٠١٣، لە چاپداوە بە ناوی “بۆ ئازادی” کە زیاد لە کۆشیعرە چاپکراوەکان و چاپکراوانی ناو گۆڤار و چاپەمەنییەکان، چەند شیعرێکی تائەوکات چاپنەکراویشی تێدایە. بەڵام ئەوەش دەسەلمێنم کە کاتی لەچاپدانەوەی “بۆ ئازادی”ش هاتووە و ئەبێ بچێتە ژێر چاپی دووەم. دیارە، بەرهەمی تازەش هەن کە لە چاپی دووهەمدا لێی زیاد بکەم.\nعەبدوڵا سڵێمان(مەشخەڵ) : چ خوێندنەوەیەکتان هەیە بۆ ئەدەبی کرێکاریی و شۆڕشگێرانە؟ ئایا دەستکەوتە فیکریی و مەعنەوییەکانی ئینسان دەتوانین وەک ئەدەب و هونەری کرێکاریی چاولێبکەین؟\nموسلح ڕێبوار : بە دەستەواژەیەکی کورت: خۆێندنەوی من؛ هونەری ئازاد و داهێنەرە! ئەدەب و هونەری ئازاد لە بەند و باری سەرمایەداری؛ لەم مەینەتاوا کۆیلەیە! ئەمە زۆر بە کورتی؛ بەڵام وەڵامی پڕبەپڕی ئەم پرسیارە، خۆی کتێبێک هەڵدەگرێ و زیاتریش!\nمن لە سەرەتای “بۆ ئازادی”دا باسێکی، بەنیسبەت، کورتم کردوە لەسەر ئەم بابەتە. لەوێدا باسی ئەدەب و هونەر و کەلتوور و چینایەتی بوونی ئەمانە، کراوە. بەڵام لێرەدا، لەوەش کورتتر، وەڵامێک بەم پرسیارە (کە دوو نیوە-پرسیارن) دەدەمەوە! بەهیوام، دوایی، فرسەت بێتەپێش کە زیاتر باسی لەسەربکەین.\nکەسێک پێی دەڵێ ئەدەب یا هونەری شۆڕشگێڕ، پێشڕەو؛ کەسێکیتر دەڵێ هونەر و ئەدەبی ئالترناتیو یا هونەری بەرهەڵست یا کرێکاری یا هەرچی… کێشە لە سەر نێوەکەی نییە! کێشە لە سەر هونەرێکە و لەسەر کەلتوورێکه، کە ئازادە لە کۆیلەتی و ڕێگا-خۆشکەری ڕزگاری و ئازادی ئینسانە و بەرەو ئاسۆی ژیانی گەش و ئازاد و شاد بۆ هەمووان، دەئاژوێ! ئێمە، لایەنگری ئەمەین و بەرهەڵستی هونەرێکی ڕێگر و چەواشەگەر دەبینەوە کە هەست و هۆش و چالاکی کومەڵانی خەڵک ژارخواردوو دەکات. ئێمە بێلایەن نین! خەمخۆری ڕێبازێکی تایبەتین و ئەمانەوێ هەست و چالاکیمان ئاوی هەرێز نەدێرێ! بۆیه، جێی خۆیەتی ئەم ئامانجە ڕوون بێتەوه، تا هەر هەرزەبێژێک، یان هەر ئایینپەرستێک، نەتوانێ هونەری کۆیلە، یان “سینەزەنی” و نیوە-نووزەی عیرفانی بکاتە بەرهەڵستی ڕزگاریمان! بۆیه، هونەری کارگەری، بەمەعنایەک کە لەو سەرتایەدا باسم کردوە، ڕەنگدانەوەی بزووتنەوەی کۆمەڵایەتی کرێکاری دژ بە سەرتاپای سەرمایەدارییە لە مەیدانی هونەر و ئەدەبدا؛ لە هەمانکاتدا، بەڵێ، میراتگری هونەری بەشەرییەتی پێشکەوتنخوازە، لە هەر ڕابوردوویەکی دوور یان نزیکی مێژووی ئینساندا؛ میراتگری هەر ڕادەیەک لە ئازاد بوونی هونەرە لە مێژوودا. بۆ ئەوەش کە باشتر بزانین ئەم هونەرە ئالترناتیوە چییه، پێشدا بزانین چی نییه!\nهونەر و کەلتووری ئێمە هەر ئەوە نییە کە باسی فەقیر و هەژار و کرێکار بکات، لەوانەیە بورژوازیش، بە شیعر و ئاواز و سینەما، باسی کرێکار بێنێتە ئاراوه؛ بەڵام بەگوێرەی بەرژەوەندی خوی! گەلێکجار، کارگەری گوێ لە مشت و ژنی کۆیله، دەکاتە ئیدۆل! هونەری مێدیای جمهوری ئیسلامی پڕن لەمانە! لەوانەیە شاعیرێکی وەکوو هەژار، فوو بە زوڕنای ناوچەگەری و جیاوازییە نەتەوەییەکاندا بکا و داوی دووبەرەکیمان بۆ بنێتەوە و شەوارەمان بخا بۆ دنیایەکی پڕ لە کێشە و ناتەبایی ناسیونالیستی؛ یان مەدداحێک، بە زکر و تەلیلەی دەروێشی، وادەی بەهەشتی پاشمەرگمان پێبدات و سەرخۆشمان بکا بە ئەفیونی ئائین! گەلێک زۆرن ئاواز و گۆرانی لە میدیای بورژوازیدا کە هەر کڕووزانەوەی ژنە، بە دەست پیاوسالارییەوه، بێئەوەی هەستێک لە دژی دەربڕێ! بڕوانە زۆربەی ئاوازەکانی گوگوش (گوگوش، ئاوازی پێشڕوەیشی هەیە) و هایدە و ئەوانە؛ یان زۆربەی ئاوازەکانی هالیوود! یان میدیاکانی “دەسەڵات” لە کوردستان! ئەو هونەرە کۆیلەیە، ڕۆشناییەک بۆ ڕزگاری لە پیاوسالاری و لەم مەینەتاوایە، نادا بە دەستەوە. کەلتوور و هونەری ئێمه، بەڵام، بەرهەڵستی ئەفیون و هۆشبەر دەبێتەوە و ئەم ژینە، وەک تاقە مەودای خۆشی و شادی دەبینێ و خۆشەویستییەکی بەرین دەخەمڵێنی.\nبڕوانە “برێشت”. کەلتووری ئێمە، خۆی نابەستێتەوە بە نامووسپەرستی و بەندوباری یاسای کۆنەوه؛ جوابی ڕەسم و ئایین و یاسای سەرمایەی کۆنەپەرست ناداتەوە و ئاواتی نزم ناکاتە ئاسۆی جەماوەر. هونەری ئێمه، هونەر و کەلتووری تا ئێستای ئینسان، وەک دەسکەوتی مێژوویی چەند هەزار ساڵه، وەک هەوڵدانی بەشەر بۆ ڕزگاری و وەک کۆمەڵێک پاشەکەوتی بەنرخ، هەڵدەسەنگێنێ؛ بەڵام، کاتێک کە خۆی شوێنەوارێکی نوێی هەیه؛ کاتێک ئاسۆی ڕزگاری، ڕۆشنتر ناسیوه، شوێن کەوتووی ئەو کەلتوورە کۆنە نابێ. گۆران و شەکسپیر و موزارت، بۆ کەلتووری ئێمە، گەنجینەی گەورە گەورەن؛ بەڵام ئێمە، بە شێوەی خۆمان، بەکاریان دێنین. ڕەخنەگریشمان، هەمیشە بەردەوامه؛ نەک هەر لەوان، لە خۆشمان! هەوڵ دەدەین کۆت و زنجیری کۆن و نوێ، لە کەلتووری خۆمان و لە هونەری خۆمان داماڵین و ڕێگا بۆ ئازادی و بۆ گەشەکردنی هونەر، خوش کەین. ئەم کەلتووره، لەمبارەوە، بەقەد میژوو، کۆنه؛ چونکو میراتگری ئینسانی تیێکۆشەری پێشڕەوە، بە درێژایی مێژوو؛ میراتگری شادی و پەژارە وهەست نواندنی ئینسانییه، لە سەرەتای ژینیەوه. هەر هونەرێکی پێشڕەو و بەرهەڵست لەهەر وەرچەرخانێکی میژووییدا، دەسکەوتی ئێمەشە. هەست بزوێنترین سیمفونیاکان، تەناتەت شەپۆڵی ئەم ئاخرانەی موزیک و هونەر، لەدژی کۆیلەتی و مەینەت و لە ستایشی شادیدا، بە دەسکەوتی خۆمان دەزانین.\nگەرچی، لەو چوارچێوانەشدا نامێنینەوە و هەموو سنوورێکی کۆمەڵگەی بەندیخانەی چینایەتی تێدەپەڕێنین. لە بارێکی دیشەوە، ئەم کولتوورە، نوێیە و هی ئەم یەک دوو سەدەی دواییە! لە چاو مێژووی بەشەر، کەلتوورێکی تازە و مۆدێڕن و جەوانە؛ هەر وەک خەباتی مۆدێڕنی چینی کریکار بۆ ڕزگاری ئینسان، مۆدێڕن و جەوانە! بۆیه، من لەگەڵ ئەوانەم کە بەم کەلتوورە دەڵێین”کارگەری”؛ کەلتوورێک کە ڕەنگدانەوەی بزووتنەوەی ڕزگاری یەکجاری ئینسانە؛ کەلتوورێک کە بە دوو باڵ: باڵی هەستی بێسنووری هونەریی و باڵی زانستی کۆمەڵایەتی کومونیستی ئەو چینه، دەفڕێت! ئەم کەلتوورە، لە سەرەتای مێژووی هەزاران-ساڵەی ئینسانییەوه، خەریکی بنج بەستن بووە. بەڵام لەم دوو سەدەی دواییدا، وەچێکی تازەی داوە و گەشەی کردووه، بەرەو بەرژەوەندی ڕزگاربوونی ئینسان لە کۆمەڵگای چینایەتی. کەسانی وەک “هاینریش هاینه”، “ماکسیم گورکی”، “برتولد برێشت”، “ئاراگون” و “جەوهیل” و “نازم حیکمەت” چەند ئەستێرەیەکی ئەم ئاسمانەن؛ ئیتر با، هەزاران دوندی فەرهەنگی بەشەریش، بە میراتی ئینسانی، پێش هەبوونی چینی کرێکار، دابنین.\nبەرهەڵستی سەرەکی ئەم کەلتوورەو ئەم ئەدەب و هونەرەش، چینە ستەمگەرەکان بوون؛ بە کۆنەپەرستییانەوە، بە هونەرییانەوە و تەنانەت بە بەشەکانی دیکەی دەسەڵاتییانەوە، لەسەراسەری مێژوودا! ئەوان، نەک هەر کۆمەڵانی خەڵک بە هونەری چەواشە، بەشەوارە دەخەن، ڕاستەوخۆش بە سانسۆر و داخ و درەوش، ڕێگرمان بوون لە بڵاو کردنەوەی هونەرەکەمان. ئێستا، ئەم ستەمگەرییە، لە پەیکەری سەرمایەداریدا خۆی دەنوێنێ. ئەم چینە، کە سەردەمێک، لە دژی نیزامی کۆنتری پێش سەرمایەداری، شۆڕشگێڕ و پێشڕەو بووە، دەمێکه ئیتر پێشڕەو نەماوە و ڕێگری ئازادی ئینسانه. لە سەردەمی شەڕە جیهانییەکانی سەدەی ڕابوردووەوە، ئیتر لە سەراسەری جیهاندا، دژ بە پێشڕوی و گەشەکردنە. ئەم هێزە، نەک هەر دەسەڵاتدارە و زۆربەی زۆری میدیا و سامانی کۆمەڵگایش لە دەستیدایە؛ دەشتوانێ، هونەری چەواشە بڕازینێتەوەو بە چەق و لووری دژ بە ژن و دژ بە ئازادی و بەرابەری، کۆمەڵانی خەڵک لێک جیابکاتەوە و ڕێگای ڕزگارییان لێ ون بکا؛ نەک هەر ئەمە، ڕاستەوخۆش پێش بە گەشە و کاریگەربوونی هونەرمان دەگرێ. بۆیه، ڕێبازی ئێمە، پێویستە میلیتانت بێ و بچێتەوە بە گژ نەریت و کەلتووری بورژواییدا؛ ئەو کەلتوورە گەندەڵەی خەریکی زیندووکردنەوەی پرتووکاوترین سینەزەنی و دابونەریتی ئایینی و خورافی چینە کۆنترەکانە و هیچ نیشانەیەک لە ئازادی و ئازادیخوازی پێوە نەماوه، نابێ بتوانی چیدی ڕێگر بێ و ڕێ ونکەر بێ.\nعەبدوڵا سڵیمان(مەشخەڵ) : ئاسۆی ئەو ئەدەبە(ئەدەبی کرێکاریی) لە کوردستان چۆن دەبینن؟\nموسلح ڕێبوار : ئەم کەلتوورە و ئەم هونەرە کە ئەدەب و شیعریش بگرێتەوە، لەسەر زەمینەی بزووتنەوەی کرێکاری دەخەمڵێ. ئەم بزووتنەوەیە، ئەنتەرناسیونالیستی و جیهانییە. بەڵام دیارە، لە شوێنی جۆراوجۆری جیهان، بە ڕادەی جۆراوجۆریش دەخەمڵێ. لە کوردستان، بزووتنەوەی کرێکاری، لەچاو شوێنە پێشکەوتووترەکان، جەوان و کاڵە! بۆیە، سەیر نییە ئەگەر کوردستان، باشترین جێگای خەمڵینی هونەر و ئەدەبی کرێکاریی نەبێ. بەڵام لە کوردستانیش و لە گۆڕەپانی جیهانیشدا، هەتا دێ، زەمینەی بۆ فەراهەمتر دەبێ. ڕاپی کرێکاری و ئاوازی بەسۆز لە دژی نالەبارییەکانی کۆمەڵگەی سەرمایەداری پەرە دەستێنێ. نموونە زۆرن؛ بڕوانە ئاوازەکانی ئەحمەد کایا، بڕوانە ئاوازەکەی مایکل جاکسۆن کە دەڵێ “ئەوان بەخەمی ئێمەوە نین”؛ ئەمانە، ئەگەریش ڕاستەوخۆ لەم بزووتنەوەیە نەبن، ڕێگا خۆشکەرن. ڕێگای هونەر و ئەدەبی کرێکاریی لە کوردستانیش، خۆشتر ئەبێ، دەشتوانین خۆشتری بکەین! وەرگێڕانی ئازاد و پەرەدان بە بەرهەمی پێشڕەو لە دەرەوەی سنوورەکان، کارێکی پیرۆزە. ئێمە لە کوردستان و لەم ناوچەیە، زیاترین پێویستیمان هەیە بە ئەدەبی و هونەری جیهانیی.\nکورتەیەک لە بایوگرافی ڕێبوار و بەرهەمەکان\nساڵی ١٩٤٧، لە مەریوان، چاوم بەژین پشکووتووە. سەرەتای شەستەكان، بو درێژەدان بە خوێندن، چوومە تاران. ساڵی ١٩٦٩، فاکۆڵتی ئابوريم تەواو كرد. لە سەردەمی منداڵی و لاويمدا هۆگری خوێندنەوەی کۆمەڵایەتی و هونەریی، بەتایبەت شیعر و ئەدەب بووم و یەکەم ئەزموونە شیعرییەکانم، بە کوردی و بە فارسی، هی ئەو سەردەمی تازە-لاویمە. لە هەڵسووڕانی سیاسیشدا، لە شانی چەپی بزووتنەوەی خوێندکاریدا بووم. ئەوکات، سەردەمی پێکهاتنی ڕێکخراوەکان و کاتی سەرنجی ڕەخنەگرانە بوو لە قوتابخانە سیاسییەکانی سەردەم. ئێمەش ڕێکخراوێکمان پێکهێنا کە دوایی ناونرا “کۆمەڵە”. مەبەستمان دامەرزاندنی حیزبێکی کۆمۆنیستی سەراسەری بوو لە ئێران. ئەوکات، خۆمان لە ڕەوتەکانی سەردەم (توودە و چریک و دیمۆکرات و … ) بە جیاواز دەزانی و ڕێبازێکی کۆمۆنیستی ڕاستەقینەمان لەبەرچاو بوو؛ هەرچەند ناسیۆنالیسم، هێشتا، دەستبەردارمان نەببوو. کۆ-شیعری “گەشتێ لە کوردستان” و هەندێک داستانی کورتم، لەوانە، ” شيعری دارينە” کە گێڕانەوەی ئاخرین ڕۆژەکانی سمایلی شەریفزادەیە، ئەوکات، بە دەستنووس و بە نهێنی، بڵاو بوونەوە. وەرگێڕانی ئازادانەی “چەپکێک چیرۆکی جوان” بە هۆنراوەی کوردی کە لە سیانزە چیرۆکی منداڵان پێک دێ و هی نووسەر و وێنەگەری سۆڤیەت ڤلادیمیر سوتەیەڤە، یادگاری ئەو سەردەمەیە، هەرچەند هێشتا چاپ نەکراون.\nوەک گەلێک هەڵسووڕاوانی ئەو کات، ڕێگاشم کەوتە بەندیخانەی سیاسی: قزل-قەلعە، لە تاران. ماوەیەک پاش زانکۆ، وەک کارزانی ئابووری، لە “بەرنامەو بودجە”ی کوردستان، لە شاری سنە، دەستم بە ئیش کردهاوکات، دیارە بە نهێنی، درێژەم بە هەڵسووڕانی هونەریم و سیاسیم دەدا. ئەو سەردەمە بوو کە لەگەڵ شەریکی ژیانم، فەوزیە، ژیانمان و خەباتمان لێک گرێدا؛ هەتا ئێستاش، پاڵپشتی قایمی خەبات و ژیانی یەکترین. لە بزووتنەوەی شۆڕشگێڕانەی ئەوکاتی ئیراندا کە شۆڕشەکەی ١٩٧٩ی لێکەوتەوە، چالاکیم نواند. دواتر، درێژەی بزووتنەوەی شۆڕشگێڕانەمان لە کوردستان، بۆ ئێمەی کۆمۆنیست درێژەی ئەو خەباتە بوو. یەکەمین سروودەکانیشم بەرهەمی ئەو سەردەمەن.هەندێک لە شیعرەکانی پێشتریشم بوونە ئاوازی پرۆپاگاندەی خەبات. لە هەشتاکاندا، “سروودی سڵاوی ئازادی” و “دەنگ هەڵبڕە” و “چەند لاپەڕە لە دەفتەری ڕۆژانەم”؛ هەروەها وەرگێڕاوی کوردی مانیفستی مارکس و ئێنگێلس، چاپکران. داستانی کورتی فارسی و کوردی “ئاسۆی شۆڕش” و هەندێک وەرگێڕان بۆ کوردی و فارسی،، نووسینی شيعر و هاوکاری کۆڕی بانگەواز بۆ سروود و ئاواز، هەروەها وتاری سیاسی، وێڕای خەباتی چڕ و پڕ لە کۆمەڵەی شاخدا، لە ڕادیۆ و ڕۆژنامەکانی حیزبی کۆمۆنیستی ئێران و کۆمەڵەی ئەوکات، بڵاو دەبوونەوە.\nبەبۆنەی ئاڵوگۆڕە سیاسییەکانی ناوچەکەوە، بەتایبەت دابەزینی هێزەکانی ناتۆ لە کوەیت و عێراق، ناسیونالیسم بەگشتی و ناسیونالیسمی کوردیش لە دەروبەری ئێمە، بەهێز بوون. ئەمە کێشەکانی نێو حیزبی کۆمۆنیستی ئێرانی توند کردەوە و سەرەتای ٩٠ەکان، بەشێکی گەورە لە ئەندامانی حیزبی کۆمۆنیستی ئێران – حکا لەو حیزبە هاتینەدەر و حیزبی کۆمۆنیستی کرێکاری ئێرانمان پێکهێنا. درێژەی ژیان و خەباتی من کەوتە سوید و لێرە، وێڕای خەباتی حیزبی و هونەری، بۆ بژێو بووم بە مامۆستای مەدرەسە لە ماتەماتیک و زانستدا\nئاخری نەوەدەکان هەستم بەوەکرد کە ئەم حیزبە نوێیەش نەیتوانیوە ببێتە ئەو حیزبەی بزووتنەوەی کرێکاری، بۆیە، سەرەتا بە ڕەخنە و پێشنیارەوە و سەرەنجامیش بە جیاکردنەوەی ڕێگا، خەباتی سەربەخۆم بە گونجاوتر زانیوە.\nکاری نووسین و بەرهەمی هونەریم هەر درێژەداوە و ساڵی ٢٠١٣، بەیارمەتی کەسانێک کە لە چەند وتووێژی پێشتردا، سپاسم کردوون، سەرجەمێکم لە کۆشیعرە دێرینەکانەوە هەتا تازەکان، بە هەندێک بەرهەمی چاپنەکراویشەوە، بەناوی “بۆ ئازادی” بە چاپ گەیاند کە ئێستا پێم وایە کاتی چاپی دووەمێک و خستنەپاڵی چەند بەرهەمی تازەش، هاتووە. کاری چاپنەکراوم چەپکە چیرۆکە منداڵانەکەی سۆتەیەڤە کە لە سەروە باسم کردئەویش، یارمەتیدەرێک پێشنیاری کرد بیکاتە چوار-پێنج کتێبچە، کە لەوانە، دووی چاپ بوون. کۆپییەکی ڕازاوەی، بە ناوی “چەپکێک چیرۆکی جوان” بەرهەمی کوڕم ئازاد، لەسەر سایتی خۆم\nکە سایتەکەش هەر ئازاد بۆی دروست کردووم، دانراوە. بۆ چاپی دووهەمی وەرگێڕاوی مانیفستیش، تائێستا بە بڵاوکردنەوەی پێ دێ ئێف لە سەر سایتەکان دڵخۆش بووم بەڵام لەوانەیە چاپکردنەوەی، وەک کتێبیش دەست بدا. ئێستاش لە شاری گوتنبرگی سوید ئەژیم و بەدەم ئیشێکی پارت-تایمەوە، خەریکی دریژەدانی کارەکانمم.\nPrevious دۆستانی كتێب … به‌ختیار محه‌مه‌د\nNext كوردوستان و هێڵه‌كانی ووزه: ناكۆكی یاخود هاوكاریی هه‌رێمایه‌تی …..به‌هرۆز جه‌عفه‌ر\nمەرگە مەلە لە ناو “هەنار و فریشتەی مردن”ی عەتا مەحەمەددا …. شۆڕش شڵماشی\nAug 25, 2018\tClosed\nحەوتەمین دیداری شانۆی کوردی “یۆتۆبۆری” به یادی “دڵشاد ئەحمەد” لە سوید به‌ڕێوه‌چوو\nماڵی مێروولەکان…کورتە چیڕۆک– نووسینی/ئەحمەد کامەران\nSep 7, 2020\tClosed\nپه‌تای شیعر … به‌ختیار محه‌مه‌د\nAug 10, 2019\tClosed\nئازیزەکەم … باوەڕ حەسەن\nنا بۆ شەڕەنگێزیی دەسەڵاتداران، بەڵێ بۆ ئاشتی،ئازادی و دادپەروەری\nOct 18, 2017\tClosed\nمۆسیقا لە دیدی جوبران خەلیل جوبرانەوە.. ئەردەڵان عەبدوڵڵا\nOct 24, 2021\tClosed\nپەتا؛ تیئۆر و شوناس … ڕزگار عومەر\nMar 6, 2020\tClosed\nنەوەی نوێ و گوتاری کوردایەتیی … کامیار سابیر\nFeb 5, 2019\tClosed\nOct 27, 2021\t0


ڕیبین عەبدولڕەحمان فتاح: بەشداریکردن و نەکردن لەحکومەت چی لەواقعی باو دەگۆڕێت؟ – WtariKurd\nڕیبین عەبدولڕەحمان فتاح: بەشداریکردن و نەکردن لەحکومەت چی لەواقعی باو دەگۆڕێت؟\n– Posted on 2019-01-08بابەتی: سیاسی\nکاتێک باسی حکومەت دەکەین، دەبێ یەکسەر بیرمان بۆ ئەوە بچێت کە کۆمەڵە دەزگایەکە بۆ پێشکەشکردنی خزمەتگوزاری بۆ تەواوی هاوڵاتیان، چونکە ئەمە ئەرک و کاری سەرەکی حکومەتە، چونکە سادەترین پێناسەی حکومەت، ڕەنگە بریتی بێت لە دەزگایەکی خزمەتگوزار بۆ کۆمەڵگە.\nباسکردنی حکومەت بەتایبەت حکومەتی باش جیاوازە لەو جۆرە حکومەتەی کە لەوڵاتانی جیهانی سێیەمدا هەیە، چونکە ئەوەی تا ئێستا لەوڵاتانی دواکەوتوودا هەیە بریتیەلە جۆرە حکومەتێکی سادە، بەڵام ناوەڕۆکێکی ئاڵۆز و پڕ قەیران. ئاڵوزی بەواتای ئەوە نا کە ئەم جۆرە حکومەتانە، حکومەتێکی بە پلان و بەرنامە بن بزانن بۆ داهاتوو چی دەکەین؟ و پێویستە چی بکەن؟ و چۆن و بەچ شێوازێک بتوانن ئیدارەدانێکی ڕاست و دروست بکەن؟.\nحکومەت بریتیەلە کۆمەڵە دام ودەزگایەکی سیاسی بۆ بەڕێوەبردنی کاروباری دەوڵەت. لەبەر ئەوەی حکومەت کۆنترین دەمودەزگای سیاسییە، کەواتە کاری سەرەکی بریتیەلە ئیدارەدان و بەڕێوەبردن.\nهەروها بەشداریکردن لە حکومەتدا، بەواتای لێپرسراوێتی دێت، بەڵام چ لێپرسراوێتیەک؟، ئەو لێپرسراوێتیەی کە بەشێوەیەکی ڕاست و دروست و ڕاستەقینە بەشدار بێت لەکاروباری ئیدارەدانی دەوڵەتدا کە ناوەڕۆکەکەی حکومەتە. بەشداری کردن لەحکومەتدا بۆ هێزێکی سیاسی کە پێگەو بەشداری هەبێت خاوەنی هێز بێت لەچوارچێوەیەکی جوگرافیدا، لێرەدا مەبەست لە هێزی جەماوەرییە نەک پێچەوانەکەی.\nهەرێمی کوردستان بەو کەمتر لە نیمچە دیموکراسییەی کە ئێستا خاوەنیەتی، بوونی هێزی جیاواز لەڕووی پێگەی جەماوەرییەوە وایکردووە کە هێزەکان خاوەن ڕوئیا و دنیابینی جیاواز بن لە ڕوانگەی بەرژەوەندی خۆیانەوە، بە تێڕوانین لە دید و تێڕامان و تێڕوانینی ڕابردووی هێزەکان بە بێ جیاوازی ئەوە دەردەکەوێت کە ئەم هێزانە ، هێزگەلێکی بەرژەوەندی خوازی خودی بوون ، نەک بەرژەوەندی خوازی هاوڵاتی لە ئاستی خوارەوەدا، واتا شەقامدا.\nئایا ڕەهەندی بەشداری کردن یان نەکردن لە حکومەت و بوون بە ئۆپۆزسیۆن چی لە واقعی سیاسی کوردستان دەگۆڕێت، خۆی لە خۆیدا نیاتێکی شاراوە هەیە لای هێزەکان بۆ بەشداری کردن لەحکومەت، ئەو هێزەی کە بەشداری ناکات خۆی وا دەردەخات کە دەبێتە ئۆپۆزسیۆنێکی کارا لە ناو پەرلەماندا ئەمە جگە لە خەیاڵپڵاوی هیچی تر نیە، چونکە بەهێزترین ئۆپۆزسیۆنیش نەیتوانی گۆڕانکاری لە واقعی سیاسی کوردستاندن بکات.\nئەرشیڤی بەڕێز: ڕێبین فەتاح\nمستەفا قایتەوەنی: بەریتانیا دەگەڕێتەوە ناوچەكە”! https://t.co/KfbRcA1I5w\nReply on Twitter 1164218537298276353Retweet on Twitter 1164218537298276353Like on Twitter 11642185372982763531Twitter 1164218537298276353\nعوسمان عومەر: پۆتین دەتوانێ تورکیا لە 30% خاکەکەى بێ بەش بکات بەهۆى پەیماننامەیەکەوە؟ https://t.co/9WVGSk70bs\nReply on Twitter 1164204936214675457Retweet on Twitter 1164204936214675457Like on Twitter 11642049362146754571Twitter 1164204936214675457\nجیهاد محەمەد: ئەردۆغان بۆ وا دەکاتت؟ https://t.co/p7mWgakCMd\nReply on Twitter 1164184800883724290Retweet on Twitter 1164184800883724290Like on Twitter 11641848008837242901Twitter 1164184800883724290\nلە رۆژی دادپەروەریدا, بێ سستەمێكی دادوەری بەهێز تاوانبارانی جینۆساید وەك ئێستا لە سزا رزگاریان دەبێت. https://t.co/989IhU9Utd\nReply on Twitter 1164174804469112832Retweet on Twitter 1164174804469112832Like on Twitter 1164174804469112832Twitter 1164174804469112832


ئه‌نجوومه‌نی دادوه‌ری ئه‌نجامی هه‌ڵبژاردنى په‌سند كرد، ئه‌مڕۆ چوارشه‌م په‌رله‌مانى كوردستان دانیشتنى ماڵئاوایی خولی چواره‌می ده‌كات و هه‌فته‌ی داهاتوو خولی نوێ دانیشتنی یه‌كه‌می ئه‌نجام ده‌دات. عه‌لی حوسێن ئه‌ندامی سه‌ركردایه‌تى پارتى ده‌ڵێ، پاش دانیشتنى په‌رله‌مانی نوێ، سه‌ردانی لایه‌نه‌كان ده‌كه‌ن و هێڵی سووریان له‌سه‌ر هیچ لایه‌نێك نییه.\nبه‌رپرسی پێوه‌ندییه كوردستانییه‌كانی پارتى دیموكراتی كوردستان، له‌م دیمانه‌یه‌ی "وشه"دا باسی دنیابینى پارتى بۆ كابینه‌ى نۆیه‌م ده‌كات و ده‌ڵێ، "ئه‌زموونی حكوومه‌تی بنكه‌فراوانی كابینه‌ی هه‌شته‌م شكستخواردوو بوو، دووباره‌ى ناكه‌نه‌وه" هاوكات دووپات له به‌شداری یه‌كێتى ده‌كات و بۆ بزووتنه‌وه‌ی گۆڕان و كۆمه‌ڵی ئیسلامیش ده‌ڵێ "گفتوگۆی كراوه به ئاراسته‌یه‌كی ئه‌رێنی بووه".\nئه‌نجوومه‌نى دادوه‌ری ئه‌نجامی هه‌ڵبژاردنى په‌سند كرد، تۆپه‌كه ئێسته له گۆڕه‌پانی پارتیدایه وه‌ك براوه‌ی هه‌ڵبژاردن. پێش ئه‌وه‌ى پرسیار له سه‌ردانتان بۆ لای حزبه‌كانی تر بكه‌م، له‌سه‌ر بنه‌مای كابینه‌كانی رابردوو كه به ده‌ست پارتییه‌وه بووه، دنیابینینتان چییه بۆ پێكهێنانی حكوومه‌تی داهاتوو؟\nپێش هه‌موو شتێك هه‌فته‌ی داهاتوو خولی نوێی په‌رله‌مان له نێوان پێنج بۆ شه‌شی تشرینی دووه‌م/نۆڤێمبه‌ر، دانیشتنی یه‌كه‌می ئه‌نجام ده‌دات، پاش دانیشتنه‌كه‌ی په‌رله‌مان، گفتوگۆی فه‌رمی له نێوان پارتى و لایه‌نه‌كانی تر ده‌ست پێ ده‌كات، ئه‌گه‌رچی ئێسته‌یش گفتوگۆ له‌گه‌ڵ لایه‌نه‌كان هه‌یه و مه‌رجیش نییه ئه‌و گفتوگۆیانه به ئاشكرا بن.\nروانگه‌ى پارتى بۆ كابینه‌ى نۆیه‌م وه‌هایه كه لایه‌نی تریش به‌شداری تێدا بكه‌ن ئه‌گه‌ر 50+1ى كورسییه‌كانیشمان هه‌بێت، به‌تایبه‌تی یه‌كێتیی نیشتمانیی كوردستان و هه‌ندێك لایه‌نى تریش، با ئۆپۆزسیۆنیش هه‌بێت، مادام بڕوامان به بنه‌ماكانی دیموكراسیی هه‌یه، ده‌بێت ده‌سه‌ڵات و ئۆپۆزسیۆنیش هه‌بێت.\nله‌گه‌ڵ ئه‌وه‌داین حكوومه‌تێكی كارا و ئۆپۆزسیۆنێكی ته‌ندروست و به‌رپرسیش هه‌بێت به‌رانبه‌ر به‌و په‌یامه‌ی بۆی دامه‌زراوه.\nئامانجی چوار ساڵى داهاتووی پارتی بۆ پێكهێنانی حكوومه‌ت ئه‌وه‌یه حكوومه‌تێك دامه‌زرێنین له ئاستى داخوازییه‌كانی ئێمه و خه‌ڵكدا بێت، له ئاستى دروشمه‌كانمان بێت له هه‌ڵبژاردن، له ئاستى كارنامه‌ی سه‌رۆكی حكوومه‌تی نوێ بێت كه پارتى رای ده‌سپێرێت، له‌وانه كۆمه‌ڵێك چاكسازیی گرنگ هه‌ن كه به‌ڵێنمان به خه‌ڵك داوه، به سیسته‌مكردنى حوكمڕانی له كوردستان ئامانجی پارتییه، حكوومه‌تێك بێت له ئاستى كێشه‌كانی نێوان هه‌ولێر و به‌غدا.\nله‌گه‌ڵ لایه‌نه‌كانیش راشكاو و راستگۆ ده‌بین، ئه‌وانه‌ى ده‌بنه هاوبه‌ش له حكوومه‌ت، نابێ پێیه‌كیان له ئۆپۆزسیۆن بێت، ئه‌وانه‌ى هاوبه‌شی له حكوومه‌ت ده‌كه‌ن به‌رپرسن به‌رانبه‌ر به كارنامه‌ی حكوومه‌ت و ژیانی خه‌ڵك، ئه‌وه‌یشی ده‌بێته ئۆپۆزسیۆن، ئه‌وا ئۆپۆزسیۆنه و ته‌واو.\nخاڵێكی تر كه به‌لای پارتییه‌وه گرنگه، هه‌بوونى سه‌قامگیریی سیاسییه له‌ناو په‌رله‌مان، هه‌وڵ بده‌ین كۆمه‌ڵێك یاسا هه‌ن گفتوگۆیان له‌سه‌ر بكه‌ین بۆ به‌رژه‌وه‌ندی گشتى كه بۆ پرۆسه‌ى سیاسی و حوكمڕانی له كوردستان گرنگن، به‌گشتى ئه‌وه هێڵه گشتییه‌كانی ئێمه ده‌بێت بۆ پێكهێنانى كابینه‌ى نۆیه‌می حكوومه‌تی هه‌رێمی كوردستان.\nهه‌ر نێچیرڤان بارزانی ده‌كرێته‌وه به سه‌رۆكی حكوومه‌ت یان قسه‌یه‌كی تر له‌ناو پارتى هه‌یه؟\nقسه‌مان له‌سه‌ر ئه‌وه نه‌كردووه، پارتى كێشه و گرفتی ئه‌وه‌ی نییه كێ راده‌سپێرێت بۆ پێكهێنانی كابینه‌ى نوێی حكوومه‌ت، سه‌قامگیرییه‌كی سیاسیی باش له‌ناو پارتیدا هه‌یه. ئه‌وه‌تا له به‌غدا خه‌ڵكانێك پۆستى باڵایان پێ دراوه له‌سه‌ر پشكی پارتى كه پارتیش نییه.\nله میدیاكان قسه‌كردن له‌سه‌ر به‌شداری بزووتنه‌وه‌ی گۆڕان گه‌یشتووه به خاڵی كۆتایی كه ئه‌وه‌ی ماوه‌ته‌وه ده‌ستنیشانكردنی تیمی بزووتنه‌وه‌ی گۆڕانه له حكوومه‌ت، كه‌واته نزیكبوونه‌وه‌ی زۆر له نێوانتان هه‌یه، ئایا به‌شداری گۆڕان له حكوومه‌ت یه‌كلا بووه‌ته‌وه؟\nهێڵی سوورمان له‌سه‌ر هیچ لایه‌نێك نییه، هه‌ر لایه‌نێك بیه‌وێ به‌شداری له حكوومه‌ت بكات، ده‌بێ به به‌رنامه‌ی پارتى بۆ حكوومه‌ت رازی بێت، بێگومان خۆیشی به‌رنامه‌ی هه‌یه و ویسته‌كانی ده‌خرێته ناو كارنامه‌ی حكوومه‌ت تا ببێت به هی هه‌موو لایه‌نه به‌شداره‌كانی حكوومه‌ت. ئه‌وه‌یشی ده‌یه‌وێ ببێت به ئۆپۆزسیۆن، به ئاسایی وه‌ری ده‌گرین.\nده‌توانین بڵێین به‌شداری گۆڕان یه‌كلا بووه‌ته‌وه؟\nئه‌و پرسه شاندی پارتى یه‌كلای ده‌كاته‌وه و گفتوگۆ له‌گه‌ڵ لایه‌نه‌كان ده‌كات، تا ئێسته به فه‌رمی به‌شداری هیچ لایه‌نێك له حكوومه‌ت یه‌كلا نه‌بووه‌ته‌وه، به‌ڵام ره‌نگه هه‌ندێك لایه‌ن ئاماده‌یییان تێدا بێت به‌شداری له حكوومه‌ت بكه‌ن، هه‌ندێكیش كه‌متر.\nبه‌ڵام یه‌كێتیی نیشتمانیی كوردستان به‌شێك ده‌بێ له پرۆسه‌كه، بڕوامان وایه ئێمه و یه‌كێتی پێكه‌وه بۆ ئه‌و قۆناغه هه‌وڵ ده‌ده‌ین ئه‌گه‌رچی كۆمه‌ڵێك تێبینیمان له‌سه‌ر یه‌كتر هه‌یه، به‌ڵام هه‌ردوولامان پێویستیمان به یه‌كتر هه‌یه.\nئه‌وه‌ی تا ئێسته به فه‌رمی قسه‌ى كردووه، یه‌كگرتووی ئیسلامی كوردستان و نه‌وه‌ی نوێیه كه به‌شداری له حكوومه‌ت ناكه‌ن، پێكهاته‌كانی تریش روون نییه چۆن به‌شدارییان پێ ده‌كرێت، به‌ڵام كۆمه‌ڵ و گۆڕان چۆن قسه‌تان له‌گه‌ڵیاندا كردووه؟\nهێشتا گفتوگۆمان له‌گه‌ڵ كه‌س نه‌كردووه بۆ به‌شداری له حكوومه‌ت، بۆ پێكهاته‌كانیش ئه‌وان به‌شێكن له پرۆسه‌ى سیاسی و له روانگه‌ى كورسی سه‌یریان ناكه‌ین، به‌ڵكو له روانگه‌ى پێكهاته و هاوبه‌شییه‌وه سه‌یریان ده‌كه‌ین و به‌شداریشیان پێ ده‌كه‌ین له حكوومه‌ت.\nبه‌رنامه‌ى حكوومه‌تی نوێ چۆن داده‌ڕێژن، كراسێك ده‌بێت به به‌ری پارتى یان ئه‌وانی تریش جێیان ده‌كرێته‌وه؟\nبه‌ڵێنه‌كانی ئه‌وانیش له هه‌ڵبژاردن به ده‌نگده‌ری خۆیان داوه شتێكی خراپی تێدا نه‌بووه دژ به به‌رژه‌وه‌ندییه‌كانی گه‌لی كوردستان، بۆیه خاڵی هاوبه‌شمان له نێواندا زۆرن، به‌ڵام ئه‌وه‌ى ده‌توانین له‌م چوار ساڵه‌ى داهاتوو ده‌كرێ جێبه‌جێی بكه‌ین، ده‌یانخه‌ینه ریزی پێشه‌وه، ئه‌گه‌ر بۆچوونێكی لایه‌نه‌كانی تریش هه‌بێت كه پارتى بڕواى پێی هه‌بێت، ئه‌وا ده‌خرێته كارنامه‌ی حكوومه‌ت.\nمه‌به‌ستت چییه كه ده‌ڵێی لایه‌نه‌كانی به‌شدار له حكوومه‌ت نابێ ئۆپۆزسیۆن بن، یانی ئه‌وانه‌ى به‌شداری له حكوومه‌ت ده‌كه‌ن بۆیان نییه ره‌خنه بگرن؟\nنه‌خێر مه‌به‌ستم ئه‌وه نییه، حكوومه‌ت ده‌بێ ره‌خنه‌ى لێ بگیرێت، به‌ڵام ناكرێ لایه‌نێك هاوبه‌شی حكوومه‌ت بێ و ئۆپۆزسیۆنیش بێت، بۆیه نامانه‌وێ به هیچ شێوه‌یه‌كی ئه‌زموونی كابینه‌ى هه‌شت دووباره بكه‌ینه‌وه كه ئه‌زموونێكی شكستخواردوو بوو.\nبه‌پێی گفتوگۆ نافه‌رمییه‌كان بێت، پێشبینى ده‌كه‌ی گۆڕان و كۆمه‌ڵ به‌شداری له حكوومه‌ت بكه‌ن؟\nناوی هیچ لایه‌نێك ناده‌م، به‌ڵام گفتوگۆی كراوه به ئاراسته‌یه‌كی ئه‌رێنى بووه، پێم وایه ده‌توانین زوو بگه‌ینه ئه‌نجامێك كه له به‌رژه‌وه‌ندی زوو پێكهێنانی حكوومه‌ت و خه‌ڵكی كوردستان بێت.\nكورسی و خاڵ بنه‌مای دابه‌شكردنى پۆسته‌كانتان ده‌بێت؟\nبێگومان كورسی و خاڵ و لێكتێگه‌یشتن له‌به‌رچاو ده‌گیرێن.


ئەمڕۆ ٣٠حوزەیرانی ٢٠١٣ دووبارە بوەوە\n5/8/2019 10:59:57 PM\n5189 جار خوێندراوەتەوە\nکوفرەکانی دەستوور و سیستمی پارلەمانی و دیموکراسی کە لەکۆبوونەوەکەی ئەمڕۆی پەرلەماندا ئەنجام درا !؟؟\n١/ھەناسەبڕکێ یانە بەدوای بەغدادا کەچی لەوێ دەسەڵاتی سەرۆک تەشریفاتیە و لێرەش ڕەھا، ئەمە کوێی پابەند بوونە بەو دەستورەی شەو و ڕۆژ بالۆرەی سەر زمانی ھەندێکە.\n٢/دەنگ دان بۆ سەرۆکی ھەرێم لەنھێنیەوە کرایە ئاشکرا ، چونکە متمانەیان نییە بە نھێنی ھەموان پابەند بن.\n٣/ بڕوانامە پێویست نییە بۆ سەرۆکی ھەرێم، لەھەرێمێک خاوەنی سەدان ھەزار قوتابی زانکۆ و پەیمانگا و دەیان ھەزار بەکالۆریۆس و دەیان ھەزار ماستەر و دکتۆرا و ئەندازیار و یاساناس و پارێزەر و پزیشک بیت کەچی سەرۆکی ھەرێمەکەت ھەڵگری بڕوانامەی زانکۆیی نەبێت.\n٤/ بەھیچ شێوەیەک سیستم نەبووەتە پەرلەمانی چونکە دەسەڵاتەکان دەسەڵاتی سەرۆکایەتین نەک پارلەمانی.\n٥/سەرۆک لەھەموو دونیا بۆئەوەی بەھێزبێت پێویستە بە ٢/٣ ببێتە سەرۆک نەک بەدەنگی رەھا واتە نیوە +١.\n٦/ئەم دەسەڵاتدارانەی ھەرێم ئیمتیازی بێ مەسئولییەتیان دەوێ بۆیە سەرۆک بەھیچ شێوەیەک ملکەچ نیە بۆ لێپرسینەوەی پەرلەمان.\n٧/تەنانەت دەنگیان بەو بڕگەش نەدا کە دەبێت سەرۆک ھی ھەموان بێت و وەک نەریتێکی دیموکراسی دەست لەحزبەکەی بکێشێتەوە لەماوەی سەرۆکایەتیەکەی دا.\nبەڵام ئەمە مێژووە، ئۆباڵەکەی لە ئەستۆی ئەوانەی تێیان پەڕاند، ئەمڕۆ ٣٠حوزەیرانی ٢٠١٣ دووبارە بوەوە.\nقەسەم بەزاتی اللە حزبەکەشم لەحکومەتا بوایە دەنگم نەدەدا خوای دەکرد دەریان دەکردم ، موچە و ناوی پەرلەمانتاری ئەوە ناھێنێ خۆت زەلیل بکەی و پێچەوانەی پرەنسیپ ومەبدەئەکانت دەنگ بدەیت و ببیتە بوکەڵە و بوکە شوشە.\nئەمڕۆ لەگەڵ ھاوڕێیانم لەنەوەی نوێ و کۆمەڵ فراکسیۆنی یەکگرتوو ئەو شەرەفەی پێ بڕدرا کە دەنگی بەکۆی یاساکە ومادە بەمادەی نەدا، چونکە سیستمی پارلەمانی لەگۆڕنرا و کرایە قوربانی پۆست و کورسی و سەفقەی پارە و ئیمتیازات.


لێکەوتەکانی “نیمار داسیڤا” لە دەرەوەی ” بارســا ” چۆن دەبێت.. ؟ – كوردسپۆرت\nسەرەكى/ ووتار/لێکەوتەکانی “نیمار داسیڤا” لە دەرەوەی ” بارســا ” چۆن دەبێت.. ؟\nلێکەوتەکانی “نیمار داسیڤا” لە دەرەوەی ” بارســا ” چۆن دەبێت.. ؟\nنیمار بووە گرانبەھاترین یاریزانی مێژووی تۆپی پێ ، چوون و نەچوون من ھیچ جۆرە بۆچونیکم نەبوو چوون پێم وانەبوو کارێکی نییە ھێندە گرنگ بێت ، بەڵام لەکاتێکدا بەفەرمـــی بووە یاریزانی پی ئێس جی بارودۆخی نیمار بەدەر نابێت لەم خاڵانە :\nیەک ; تێگڕای یاریزان بێ جیاوازن ئازادن پەیوەندی بکەن بەیانەیەکەوە خۆیان ئارەزووی بکەن ، نیمار یەکەم یاریزان و دوا یاریزان نییە ئەم کارە بکات .\nدوو ; سەرنجێک تەواو لۆژیکی تــا ناوێک ھەبێت بەناوی ” میسی ” بەھیچ جۆرێک یاوەرەکەی نابێتە ژمارە یەک ! بەبەڵگەی وەرزی 2010 لەکاتێکدا ” ئینیستا ” تێگڕای نازناوەکانی بەدەستھێنا وەک میسی بگرە ھەڵبژاردەکەی کردە خاوەنی جامــی جیھانی بەگۆڵی ناوبراو ھەر نەبوو بە باشترینی ساڵ !! ڕیمۆنتادای پاریس خاڵێکی ترە بۆ لایەنی باشی چوونی نیمار بۆ پاریس چوونکە گرنگترین ڕەگەز نیمار بوو لەم یاریەدا بەڵام وێنە گەورەکە ھەر میسی بوو نەکرا بەنیمار بۆ تەنیا جارێـک .\nسێ ; ھیچ جۆرە گوومانێک نییە جێگرەوەی ” میسی – دۆن ” لەئێستا ” نیمار ” یەکەمینە ، دواتر نیمار پێویستە زۆر واقعیانە مامەڵە بکات بزانێت دەتوانێت گرەوی گەورەکان بـکات ؟\nچـوار ; بۆ پارە ڕۆشتن ، لاوازی خوولی فەڕەنسی ، جێھێشتنی یانەیەکی زەبەلاحی چەشـنی بارســا ، قسەی نەخوێندەوارانەیە بەپێی ئەو جۆرە لە بۆچوونانە بێت تۆ یاریزانی بـارسـا نەبیت نابیتە باشترین ! ئینیستا ، چاڤی ، پۆسکێت چەندانی تر لەو یانەیاندان نەبوونە باشترین ، نیمار ئەم وێنای لەپێش چاوە !\nپێنچ: ھەڵبژاردەی سـامپا بژاردەیەکی تری پۆزتیفە بۆ نیمار چوونکە جامی جیھانی لەپێشە زۆر گرنگە لەئێستاوە نیمار سەرکردانە ، پیشەگەرانە ، کەسێتی یەکەم مامەڵە بکات تا ڕابێت بەفشاری گەورە و بەھێز نەیڕوخێنێت\nھەڵسەنگاندن دەربارەی ئەوەی نیمار لەئێستاوە شکست دەھێنێت یان سەرکەوتوو دەبێت خاڵێکە تەواو دەچێتە خانەی گەوجاندن ، خڵەتاندن ، تاریکاندن جگە لە ” کات ” ھیچ کەسێک و ھیچ لایەنێک نارتوانێت پرسیارێکی ئاوا وەڵام بداتەوە ، بۆیە لەئێستا بارودۆخ بسپێرن بەکات\nتێبینی ; یانە پاڵەوانەکان تەواو جێژدار بوو بەچوونی نیمار بۆ پاریس چوونکە ئەم وەرزە یانەی زلھێز بۆ کێبڕکێی نازناوەکە زۆر زیاتر دەبن ئەمەش ڕاستەوخۆ بەسوودی بینەر دێتەوە.\nنوسينى: بەرھەم جلال


لە بنەڕەتدا، هەردوو پەیامەكەی سەرۆكی هەرێمی كوردستان(باشیك 16ی نۆڤەمبەر و هەولێر20ی نۆڤۆمبەر) وەكو یەكن و هیچ گۆڕانكارییەك بەسەر هەڵوێستی پارتی و بارزانیدا نەهاتووە، بگرە بەرامبەرەكانی پارتی كە لە دەرفەتێك دەگەڕان بۆ ئەوەی لە گۆشەگیریی سیاسی دەرچن وەكو دەرفەت سەیری دەكەن.\nلە هەردوو پەیامەكەدا، تەئكید لەوە كراوەتەوە كە ئیدی بزووتنەوەی گۆڕان و پەرلەمانییەكان، بەم سیاغ و سیاتەی ئێستایان لە هاوكێشەی حوكمڕانیدا جێگەیان نابێتەوە، پەیامەكە وەك پەیامی جۆرج بووش وابوو كە دوای یازدەی سێپتەمبەر پێشكەشی كرد، بارزانیش گووتی:"یان لەگەڵ پارتی، یان دژی پارتی"! پوختەی كەلام ئەوە بوو. ئینجا بارزانی كە زانی پەیامەكەی بە باشی نەگەیشتووە، پەیامی دووەمیشی بڵاوكردەوە.\nیەكگرتوو، كۆمەڵی ئیسلامی(كە دەمێكە حەز دەكات بێتەوە ناو بازنەوە) و باڵی ناوەندی بڕیار پێشوازییان لە پەیامەکەی دووەم كرد و، هەوڵیان دا وای نیشان بدەن كە شتی تازەی تێدایە! ئەڵبەتە بزووتنەوەی گۆڕان باش لە مەغزای پەیامەكە تێگەیشتووە و، دەزانێ بارزانی مەبەستی چییە، بۆیە لە وەڵامیاندا بۆ پەیامەكە (كە تەناقوزاتی زۆری تێدایە)، جارێ پێش هەموو شتێك، وەڵامی بڕگە بە بڕگەی پەیامەكەی بارزانییان داوەتەوە.\nپەیامەكەی بارزانی پڕە لە لوغم؛ هەندێك وا بیر دەكەنەوە كە بارزانی، لەو پەیامەدا، جیاواز لە جاران، هەرسێ سەرۆكایەتییەكەی هەرێمی كوردستانی كردۆتە یەك پاكێج و ئەوە شتێكی تازەیە! نەخێر وانییە.\nیەكەم: پارتی، بەردەركدنی گۆڕان لە حكومەت، هەر لە سەرەتاوە رایگەیاند كە حكومەت و پەرلەمان یەك پاكێجن و، ئامادەش بوو لە پێناو كارا كردنەوەی پەرلەمان و پڕكردنەوەی شوێنی وەزیرەكانی گۆڕان، پۆستەكان بدات بە یەكێتی و یەكگرتووی ئیسلامی و، پڕۆسەی سیاسی پەكی نەكەوێ! بەڵام كە ئەوان ئەو دەم، ئەو جورئەتەیان نەبوو، دۆخەكە ئاوا مایەوە.\nدووەم: پۆستی سەرۆكی هەرێمی كوردستان كە جاری یەكەم كە لە رێگەی پەرلەمانەوە دیاری كرا، بەرامبەر بوو پۆستی سەرۆككۆماریی تاڵەبانی لە بەغدا، بەڵام دوای گووشارەكانی لایەنگرانی نەوشیروان مستەفا لەناو پەرلەمان و هەمواركردنەوەی یاساكە، ئیتر لە ئیرادەی رێككەوتنی ستراتیژی چووەدەر و بارزانیش خۆی دیتی كە لە دەڤەری سەوزی ئەوكات چەند دەنگی هێناوە. مایەوە كە لە یەكێتی كەس خۆی كاندید نەكات بۆ ئەو پۆستە و، لە هەڵبژاردنەكانی 2009 دا، خەزووری تاڵەبانی كاندید بوو!\nسێیەم: هەر گۆڕانكارییەك بەسەر تەشكیلەی سیاسیی ئێستادا بێت (كە بزووتنەوەی گۆڕان هەوڵی پاراستنی دەدات و نایەوێ یەكلابێتەوە) دوو شتی لێدەكەوێتەوە؛ دەستەی سەرۆكایەتیی پەرلەمان دەگۆڕدرێت و پۆستەكانی كابینەی حكومەتیش گۆڕانیان بەسەردا دێت، بەڵام ئەوە بەو مانایە نییە كە كە پارتی سەرۆكایەتیی حكومەت بداتە لایەنەكانی دیكە، بگرە پۆستی زیاتریان دەداتێ.\nچوارەم: بارزانی لایەنەكانی سەرپشك كردووە كە لە جێگەی ئەو كەسێك سەرپشك بكەن بۆ سەرۆكایەتیی هەرێم تا هەڵبژاردنی داهاتوو، بێ ئەوەی بڵێ كە ئایا لە هەڵبژاردنی داهاتوودا خۆی كاندید دەكاتەوە یان نا؟ ئەو قسەیەش لەكاتێكدایە كە ئەنجوومەنی شوورا لە كوردستان، بە بڕیارێك بارزانیی تا هەڵبژاردنی داهاتوو وەك سەرۆكی هەرێم دیاری كردووە و، بارزانیش دەستی لەكار نەكێشاوەتەوە. بارزانیش دەست لەكارناكێشێتەوە تا نەبینێ بەرامبەرەكانی بەتەمای چین.\nپێنجەم: ئەوە گریمان لایەنەكان رێككەوتن لەسەر ئەوەی كە یەكێك بۆ شوێنی بارزانی دیاری بكەن (كە هەر كەس بێت، دیارە زۆر حەزی لێییە زەلیل بێت)، كێ بڕیارەكەی ئەنجوومەنی شوورا هەڵدەوەشێنێتەوە؟ كێ دەسەڵاتی بەلایەنە سیاسییەكان داوە كە بتوانن جێگەی پەرلەمان بگرنەوە (گۆڕان و پەرلەمانییەكان چۆن ئەو بێ یاساییە قەبوڵ دەكەن؟) و باڵاترین پۆستی وڵات بگۆڕن؟ دەستەی سەرۆكایەتیی پەرلەمان كەی دەگۆڕدرێت، دوای هەمواركردنی یاساكە(كە گۆڕان داوای ئەوە دەكات) یان پێش هەموار كردنی یاساكە؟؟؟\nئەوانە مشتێكن لە خەروارێك، بەڵام هەر دوو پەیامەكە یەك ئامانجیان هەیە و ئەویش ئەوەیە كە جووڵەیەك بكرێ بۆ ئەوەی بزووتنەوەی گۆڕان خۆی لە پڕۆسەی حوكمڕانیدا یەكلا بكاتەوە و، بەوەش دەستی لایەنەكانی دیكە كراوە بێت لە هاوپەیمانیی نوێ لەگەڵ پارتیدا.\nكافر بە حاڵی باڵی ماڵبات نەبێ\nپەیامەكانی بارزانی روویان لە هەر دوو باڵەكەی یەكێتی نیشتمانی بوو، هەر زوو كۆسرەت رەسوڵ عەلی، جێگری سەرۆكی هەرێم و هاوكات جێگری سكرتێری گشتی یەكێتی نیشتمانیی كوردستان، پێشوازیی لە پەیامە كرد و، پەیامەكەشی بەناوی جێگری سكرتێری گشتیی یەكێتی بڵاوكراوە، نەك بەناوی ناوەندی بڕیار! باڵی ماڵبات ئەگەرچی دەگووترێ لە پەیامی دووەمدا، رایان وەرگیراوە، بەڵام تا ئێستا هەڵوێستیان نەبووە، لە بەینی دووشتدا گیریان خواردووە؛ ئەگەر بەجیا هەڵوێست دەربڕن ئەوە، دان بە واقیعی دوو لەتبوونی خۆیاندا دەنێن و، ئەگەریش پابەندی هەڵوێستی كۆسرەت رەسوڵ بن، كەواتا بڕیار لای ئەوان نەماوە. بەڵام لە هەر دوو حاڵەتەكەدا، ئەمجارە ئەوان پشت لە گۆڕان دەكەن، چونكە ئیتر پتر لەوەی لە گۆڕان بترسن لە ناوەندی بڕیار دەترسن. چونكە كارەتەكانی دەستی باڵی ماڵباتیش وا خەریكە تەواو دەبن.\nمەلا وشیار كێ كوشتی؟\nتیرۆری بە ناهەقی مەلا وشیار، كراوەتە كەرەستەیەكی سیاسی. دوو ساڵ و قسوورە، بەردێك لە ئاسمانەوە بەربووبێتەوە، گووتراوە كە خەتای داعشەوە و دەستی ئەوانی تێدایە. بەس سوبحانەللا! داعش تەنها لەو كردەوەیەدا بە بێ گووناه دەرچووە! لایەنێك دەیەوێ بە پێشوازیی یەكگرتووی ئیسلامی لە پەیامی بارزانییەوە، بیبەستێتەوە. لایەنێكی دیكەش كە بە ئیرهابی فیكری تۆمەتبار كراوە، دەیەوێ لە بن تۆمەت دەرچێ و پارتی نەك بە ئیرهابی فكر، بگرە بە ئیرهابی جەستەش تۆمەتبار بكات. زوو یان درەنگ دەردەكەوێ كێ لە پشت ئەو تیرۆرەوە بووە، بەڵام زۆر مەخابن لە وڵاتێكدا كە داعشی لێ بێت، موخابەراتی ئەو هەموو وڵاتە جرت و فرتیان بێت و پێش ئەوەی پۆلیس و یاسا كاری خۆی كردبێت، تیرۆری كەسایەتییەك وا بە هەرزانی بكرێتە كەرستەی سیاسی! مەلا وشیار یەك جار تیرۆر كرا و خوا لێی خۆش بێت، بەڵام فەیسبووكنووس و كیبۆرد كووتەكان سەدجاری دیكە تیرۆریان كردەوە، خوا قەت لەوان خۆش نەبێت.\nتێبنی: ئەم وتارە لە ماڵپەڕی رووداو بلآوکراوەتەوە


له‌م ماوه‌یه گه‌نجێك گیرا، گوایه (خولیای مووی ژنان بووه)، ئه‌م گه‌نجه دان به‌وه‌دا ده‌نێت، زۆربه‌ی ئه‌و ژنانه‌ی كه‌وتوونه‌ته داوی و باوه‌ڕیان پێكردووه و ناچاری كردوون، مووی جه‌سته‌یان بهێڵنه‌وه و دواتریش كامێرای بۆ بكه‌نه‌وه و ملكه‌چی بن، كچه قه‌یره و ژنانی خاوه‌ن مێرد و منداڵن.\nته‌ڵاق وه‌ك ناحه‌زترین حه‌ڵاڵ له ئایینی ئیسلامدا پێناسه كراوه، هه‌ڵبه‌ته بۆیه باسی ئایینی ئیسلام ده‌كه‌م له به‌ر ئه‌وه‌ی له كۆمه‌ڵگه‌یه‌كدا ده‌ژین ده‌می گه‌وره و بچووكی بكه‌ره‌وه باسی حه‌ڵاڵ و حه‌رام و ئیسلامه‌تی ده‌كات.\nكاتی ئه‌وه هاتووه ئه‌م كۆمه‌ڵگایه هۆشیار بكرێته‌وه، خێزانه‌كان چاویان بۆ ئه‌وه بكرێته‌وه كه دیارده‌كانی خیانه‌ت و توندوتیژیی و خۆكوشتن و خۆسوتاندن و كوشتن و بڕینی ژنان و به‌م دواییانه‌ش كه وه‌ك حاڵه‌ت ئه‌و توندوتیژیه به‌رانبه‌ر پیاوانیش ده‌ركه‌وتووه، هۆكاره‌كه‌ی ئه‌وه‌یه، كاتێك ژیانی ژن و مێردایه‌تی مانای خۆی له ده‌ست ده‌دات، ئیتر مرۆڤه‌كان به‌رگه‌ی پێكه‌وه‌ژیان ناگرن.\nژیانی ژن و مێردایه‌تی، خۆشه‌ویستی و ئولفه‌ت و ژیانی هاوبه‌ش پایه‌كه‌یه‌تی،\nكه‌م نین ئه‌و ماڵانه‌ی كه‌پێكه‌وه‌ژیان تێیدا وه‌ك ته‌حه‌ددایه‌كی لێهاتووه، دوو كه‌س له‌سه‌ر سیسه‌مێك، له‌ژێر به‌تانیه‌كدا، له‌سه‌ر یه‌ك سفره ناچار بن پێكه‌وه بژین و شتێكی چاوه‌ڕوانكراوه، كه ژنی داوێنپیس و پیاوی جاش و بكوژیان لێده‌رچێت.\nبه هه‌رزان ته‌ماشاكردنی مرۆڤه‌كان، به‌وه‌ی له لایه‌ن خێزان و كۆمه‌ڵگه‌وه زۆریان لێبكرێت پێكه‌وه بژین، ئه‌گه‌ر یه‌كتریشیان خۆشنه‌وێت و ته‌حه‌موولی یه‌كتریش نه‌كه‌ن، ئه‌و په‌ڕی غه‌دره و كۆمه‌ڵگه پڕ ده‌كات له مرۆڤی نه‌خۆش و مرۆڤه‌كان هان ده‌دات، كه‌رامه‌تی رۆح و جه‌سته‌ی خۆیان پێشێل بكه‌ن.\nله لایه‌كه‌وه توندوتیژیی خه‌ریكه ڕێچكه‌یه‌كی تر وه‌رده‌گرێت، له‌م ماوه‌یه‌دا چه‌ند حاڵه‌تێك كه‌وته به‌ر چاومان، كه ژنه‌كان زۆر بێ ڕه‌حمانه به‌ربوونه‌ته گیانی پیاوه‌كان و دواتر ژنێكیش له دهۆك مێرده‌كه‌ی خۆی كوشت.\nده‌ركه‌وتنی ئه‌م حاڵه‌تانه و ئه‌گه‌ری ئه‌وه‌ی كه له‌حاڵه‌ته‌وه ببن به دیارده، بۆی هه‌یه ئاسایشیی كۆمه‌ڵایه‌تی له مه‌زیاتر بخاته مه‌ترسی.\nمرۆڤ، چ پیاو، یان ژن، له‌گه‌ڵ كه‌سێكدا هاوجێی بكات كه حه‌زی لێناكات، ئه‌مه هه‌رزانی ده‌كات و خۆی به‌كه‌م سه‌یر ده‌كات. ئاخر جه‌سته له ناو خۆیدا دونیایه‌ك پێناسه‌ی هه‌یه بۆ مرۆڤ، ڕێزگرتن له‌و جه‌سته‌یه ئه‌ركی هه‌موو مرۆڤێكه به‌رانبه‌ر خۆی. سه‌رجێییكردن له‌گه‌ڵ كه‌سێك، كه دڵخواز نییه، له له‌شفرۆشی نا حه‌زتر و ناشرینتره. ته‌ڵاق بۆیه هه‌یه، بۆ ئه‌وه‌ی كه‌س بێدڵی خۆی و ویستی خۆی، كه‌سێك نه‌كات به هاوبه‌شی سفره و جێ و ماڵ.\nژنێك كه بێ خۆشه‌ویستی جه‌سته‌ی ده‌به‌خشێت، یه‌كه‌مین تامی له‌شفرۆشی له‌ناو ئه‌و ماڵه‌دا ده‌كات، كه گوایه شه‌رعییه و دوای ئه‌وه ئیتر وه‌فا و خیانه‌ت مانایه‌كیان نامێنێت.\nجه‌سته، له كاتی سێكسكردندا، زمان و ده‌ربڕینی خۆیی هه‌یه، هه‌م له كاتی خۆشویستن و هه‌م له كاتی خۆشنه‌ویستندا، له ده‌ره‌وه‌ی یاسا و ڕێسا و شه‌رع و حه‌رام و حه‌ڵاڵ، پێناسه نه‌گوتراوه‌كان به مرۆڤ ده‌به‌خشێت.\nكاتێك به ناحه‌ز و نه‌ویست ژنێك به ناچاری جه‌سته‌ی ده‌دات به مێرده‌كه‌ی، له‌ناو خۆیدا پێناسه‌ی ئه‌و كرداره خۆی نیشان ده‌دات. تۆقین له ته‌ڵاق و نه‌فره‌تی كۆمه‌ڵگه وا ده‌كات، مرۆڤه‌كان پێیان باش بێت جه‌سته‌ی خۆیان بفرۆشن و به نه‌فره‌تی بكه‌ن.\nناتوانیت مرۆڤێك ئیقناع بكه‌یت وه‌رزش و یۆگا بكا و خواردنی ته‌ندروست بخوات، كه له خراپترین ئاستدا، ئه‌زێتی جه‌سته و رۆحی خۆی ده‌دات.\nناتوانیت باسی وه‌فا بۆ ژنێك بكه‌یت، كه وه‌فای بۆ جه‌سته‌ی خۆی نه‌بێت و پیاوێك كه ڕێز له له‌شی خۆی و به‌رانبه‌ره‌كه‌ی نه‌گرێت.\nهه‌ر ئه‌مه‌ش وا ده‌كات، زۆربه‌ی زیاده‌ڕۆیی له په‌یوه‌ندی و سێكسكردندا، له پیاوی ژندار و ژنی مێرددار، ده‌رده‌كه‌وێت و هه‌ر ئه‌وانیشن زیاتر سه‌رقاڵی دۆزینه‌وه‌ی قل و په‌یوه‌ندیه لا به لاكانن و توندوتیژیش هه‌ر زیاتر له‌و ماڵانه‌دا سه‌رچاوه ده‌گرێت، چونكه خیانه‌ت و توندوتیژی سه‌رچاوه‌كه‌یان، ماڵێكی بێ سۆزه.


وەزارەتی کشتوکاڵی هەرێم ڕەتیکردەوە بڕیارەکەی کشتوکاڵی عێراق لەبارەی قەدەغەکردنی جموجۆڵى گواستنەوەى گەنم و جۆ لەنێوان هەرێم و پارێزگاکانى ناوەڕاست و باشور هیچ کاریگەرییەکیان لەسەر دروست بکات و دەڵێت، تائێستا بە فەرمی ئاگادارنەکراونەتەوە.\nحسێن حەمە کەریم، وتەبێژی وەزارەتی کشتوکاڵی هەرێمی کوردستان ( 19ی نیسانی 2021) لە لێدوانێکدا بۆ" ناس کورد" ڕایگەیاند، "بریارەکەی وەزارەتی کشتوکاڵی عێراق تەنها بۆ هەرێم نییە، بەڵکو هەمووعێراق دەگرێتەوە، رێکارەکە بۆبەرگرتنە لە بەرزبوونەوەی زیاتری نرخی ئەو بەروبوومە گرنگە کە لەئێستادا بەهۆی کەمی بارانەوە نرخەکەی بەرزبووەتەوە".\nوتیشی، "ئەو بڕیارە کاریگەری نابێت لەسەر جوتیارانی هەرێم لەبەردوو هۆکار یەکەمیان، ئەمساڵ ئەو بەروبوومە بەراورد بە ساڵی ڕابردوو کەمە، ئەوەش بەهۆی نەبوونی بارانەوە، دووەم تائێستا پلانی ئەمساڵی دانەوێڵەمان پێشکەش بە عێراق نەکردووە، هەرکات پلانەکەمان پێشکەش کرد ئەوکات پشکی هەرێم دیاریدەکرێت".\nوتەبێژەکەی وەزارەتی کشتوکاڵی هەرێم ئەوەشی خستەڕوو، تائێستا بەفەرمی لەبڕیارەکەی بەغدا ئاگادارنەکراونەتەوە، بریارە لەدوو هەفتەی داهاتوودا وەزیری کشتوکاڵی عێراق بەسەردانێک بگاتە هەرێم ئەوپرسەش بەچڕی تاوتوێ دەکرێت.\nرۆژى یەکشەممە (18ی نیسانی 2021) وەزارەتی کشتوکاڵی عێراق لە ڕاگەیەندراوێکدا کەوێنەیەکى دەست "ناس کورد" کەوتووە ئاماژەى بەوەکردووە، بڕیاردراوە بە قەدەغەى گواستنەوەى بەرهەمى ستراتیژى کشتوکاڵى گەنم و جۆ لە هەرێمى کوردستانەوە بۆ سەرجەم پارێزگاکان و بە پێچەوانەشەوە، لەگەڵ قەدەغەى گواستنەوەى لەنێوان پارێزگاکاندا تا کاتێکى نادیار".


هاوڕێی دوو ڕوو | KURDPLAT\nهاوڕێی دوو ڕوو\nکوردپلات 2/20/2021 03:49:00 م ليست هناك تعليقات\nهاوڕێیەتی و دوو ڕوویی دوو چەمکی پێچەوانەی یەکترین، ئامادەبوونی ئەخلاقی یەکێکیان ئەوی دیکە دەسڕێتەوە.\nهاوڕێیەتی مانایەکی قووڵ و پەیوەندییەکی ڕۆحییە کاتێک لەسەر بنەمای ئەخلاق بێت، چونکە هاوڕێیەتی ڕەهەندێکی ئەخلاقی هەیە، هەتا ئەو جێگەی هاوڕێیەتی لەسەر بنەمای ئەخلاق بێت، هاوڕێکان ڕاستگۆیانە مامەڵە لەتەک یەک دەکەن.\nجوانترین ڕستەی ئەخلاقی لەنێوان هاوڕێکاندا ئەوەیە ( چیت بۆ خۆت پێباشبوو بۆ هاوڕێکەشت پێت خۆش بێت) واتە سوودی هاوبەش بۆ یەکتری قبوڵ بکەن، ئەمە زیاتر مانا دەدا بە هاوڕێیەتی، ئەو کاتەی هاوڕێیەتی مانا جوانەکانی لە دەستدەدا کە هاوڕێکان دوو ڕووی دەکەن، ئەوەش لەو کاتەدا دەستپێدەکات وەک ئامراز مامەڵە بکەی لەتەک هاوڕێیەتیدا و تەنها بۆ سوود و بەرژەوەندی هاوڕێبیت، چونکە هاوڕێیەتی کە لەسەر بنەمای ئەخلاق بوو ئەوە دەبێتە ئامانج نەک ئامراز، هاوڕێیەتی دەستکەوتێکی گەورەیە ئەگەر بتوانی بە دەستی بهێنیت، لە هەمانکاتدا ناسکترین و جوانترین چەمکە کە مرۆڤەکان پێکەوە ببەستێتەوە بە مەرجێک ڕاستگۆیی تێدابێت.\nئەم پەیوەندییە هەستیارو دەستکەوتە گەورەیە دەبێت لەسەر ئەم بنەمایانەبێت ( متمانە، خۆشەویستی، بەردەوامی، دامەزراوی) ئەگەر لەسەر ئەم بنەمایانە لایدا ئەوا دەگۆڕێت بۆ دوو ڕوویی، لەبری هاوکاریکردن کار دەبێتە چاڵهەڵکەندن. هاوڕێ هەیە تۆ سەری خۆتی پێدەسپێری، کەچی ئەو لە هەوڵی ئەوەدایە کە سەرت بخوات.\nکاتێک لەناو دانیشتنێکدا بۆ چرکەیەک دوور دەکەویتەوە دەستدەکرێ بە زەمکردنت، ئەو هاوڕێی لەبری ئەوەی بەرگریت لێبکات، کەچی ژەهر دەڕێژێت، هاوڕێی ڕەسەن و مرۆڤی ڕەسەن لەو چرکە ساتانەدا دەردەکەوێت، چونکە مرۆڤە ڕەسەنەکان کاتێک هاوڕێیەکی دەخزێت دەستی دەگرێت بۆ ئەوەی نەکەوێت، بەڵام ناڕەسەنەکان بە پێچەوانەوە هەر دەرفەتی بۆهەڵکەوێ حەزدەکات تەواو بیت و بچیتە ناو زەلکاو،\nبەداخەوە لەم سەردەمەدا ناڕەسەنەکان لە ڕەسەنەکان زیاترن، بۆیە هاوڕێیەتی نزیک بووەتەوە لە سفر و دوو ڕوویی بێمتمانەی زاڵە بەسەر فەزای پەیوەندییەکاندا، چونکە لە قەیرانی ئەخلاقیداین ئەوکاتەش ئەخلاق کەوتە قەیرانەوە کۆی کایەکانی ژیان دەکەونە قەیران بەتایبەتی هاوڕێیەتی، چونکە هاوڕێیەتی وەک ئاماژەمان پێدا ڕەهەندێکی ئەخلاقی هەیە، کە ئەخلاق کەوتە قەیران ئیتر دوو ڕوویی زاڵ دەبێت بەسەر پەیوەندی هاوڕێیەتیدا وەک ئەمڕۆ بوەتە نەخۆشییەکی کۆمەڵایەتی وزۆرێک لەتاکەکان لەئاستی گشتی داهەڵگر ی ئەوڤایرۆسەن.


უკან დაბრუნება Windows Phone Afrikaans Windows Phone ALS ويندوز فون Arabic Windows Phone AST Windows Phone BE-X-OLD Windows Phone Bulgarian উইন্ডোজ ফোন Bengali/Bangla Windows Phone BS Windows Phone Catalan ویندۆز فۆن CKB\n↑ Petersen, Palle. (June 20, 2012) Windows Phone 8 announced today: will support 50 languages. Microsoft Language Portal Blog. Microsoft. წაკითხვის თარიღი: July 21, 2012.


وێستگەی بۆشاییی نێونەتەوەیی - ویکیپیدیا، ئینسایکڵۆپیدیای ئازاد\nوێستگەی بۆشاییی نێونەتەوەیی\nوێستگەی ئاسمانی نێودەوڵەتی (بە ئینگلیزی: International Space Station) (کورتکراوە: ISS) بریتییە لە وێستگەیەکی ئاسمانی یان مانگێکی دەستکردی جێگیر لە خولگەی نزمی زەویدا. ئەم وێستگەیە وێستگەیەکی نێودەوڵەتییە کە بە زۆری ھەردوو وڵاتی ئەمریکا و ڕووسیا سەرپەرشتی ئەکەن. یەکەم بەشی ئەم وێستگەیە لە ساڵی ١٩٩٨ خرایە کار بۆ ناو خولگەی زەوی. ئێستا ئەم وێستگەیە گەورەترین تەنی دەستکردە لە خولگەی زەویدا و ھەندێک جار دەتوانرێت بە چاوی ئاسایی لەسەر زەوییەوە ببینرێت. پارچەکانی ئەم وێستگەیە لەلایەن ھەردوو ڕۆکێتی ڕووسی (پرۆتۆن و سۆیوز) و (Space Shuttle)ی ئەمریکییەوە نێردراون بۆ بۆشایی ئاسمان.\nوێستگەی بۆشایی نێودەوڵەتی\nخاوەن: ناسا، دەزگای بۆشاییی ڕووسی، دەزگای بۆشاییی ئەورووپی، دەزگای بۆشاییی ژاپۆن، دەزگای بۆشاییی کەنەدا\nپارچەکان و بەشەکانی وێستگەکە لە حوزەیرانی ٢٠١٧ وە\n١ زانیاری دەربارەی وێستگەکە\n٢ وڵاتانی بەژدار\nزانیاری دەربارەی وێستگەکەدەستکاری\nئەو وێستگەیە لە بەرزی نێزیکەی ٤٠٠ کیلۆمەتر لەسەرووی رووی زەویەوە خوول بە دەوری ھەسارەکە دەکا بە خێرایی ٢٨ ھەزار کیلۆمەتر لە یەک کاتژێردا، ئەو وێستگەیە بنیادرا لۆ ئەوەی چەندین لێکۆلینەوە دەربارەی پەیوەندی ھێزی کێشکردنی زەوی لەگەر مرۆڤ ھەروەھا زانینی ئەو مەترسیانەی لە بۆشایی روو بەرووی کەشتیوانان و مرۆڤ دەبتەوە لە داھاتوو..\nئەو وێستگەیە دامەزرا بە ھەماھەنگی نێوان وڵاتانی نێزیک لە ١٦ دەوڵەت بەژداریان تێیداکرد، ھەندەک لەوان\n^ "Central Research Institute for Machine Building (FGUP TSNIIMASH) Control of manned and unmanned space vehicles from Mission Control Centre Moscow" (PDF). Russian Federal Space Agency. Retrieved 26 September 2011. [بەستەری مردوو][بەستەری مردووی ھەمیشەیی][بەستەری مردووی ھەمیشەیی][بەستەری مردووی ھەمیشەیی]\n^ "NASA Sightings Help Page". Spaceflight.nasa.gov. 30 November 2011. Archived from the original on ٥ی ئەیلوولی ٢٠١٦. Retrieved 1 May 2012. Check date values in: |archive-date= (help) ٥ی ئەیلوولی ٢٠١٦ لە وەیبەک مەشین، ئەرشیڤ کراوە.\nوەرگیراو لە «https://ckb.wikipedia.org/w/index.php?title=وێستگەی_بۆشاییی_نێونەتەوەیی&oldid=868819»\nدواجار لە ١٤:٣٨ی ٢١ی کانوونی یەکەمی ٢٠٢١ دەستکاری کراوە\nئەم پەڕەیە دواجار لە ١٤:٣٨ی ٢١ی کانوونی یەکەمی ٢٠٢١ نوێ کراوەتەوە.


نامه‌یه‌کی کراوه بۆ لاوانی عێراق! – Denegkan\nنامه‌یه‌کی کراوه بۆ لاوانی عێراق!\nساڵانێکی دووروو درێژه له باخچه‌ی لاواندا نه‌ماوم، به‌ڵام تا ئئێستا هه‌ست به ناڵه‌و کێشه‌و خه‌ونه‌کانیان ده‌که‌م، که ساڵانێکی زۆره بارودۆخیان وه‌ک خۆی ماوه‌ته‌وه و نه‌گۆڕاوه له‌گه‌ڵ زۆری گۆڕانکارییه‌کانی جیهانی شارستانییدا و زۆرێک له ده‌وڵه‌تانی تازه‌پێگه‌یشتووش، دیسان له‌گه‌ڵ ئه‌و گۆڕانانه‌ی به‌سه‌ر پێویستیه‌کانی لاوان دا هاتووه به هۆی شۆڕشی زانستی و ته‌کنیکی و کۆمینیکه‌یشنه‌وه که لاوان له عێراق دا ده‌توانن هه‌موو ئه‌و گۆڕانکاریی و مه‌سه‌لانه‌ی ده‌گوزه‌رێت له جیهاندا به ئاسانی بیزانن و زانیاریان هه‌بێت له باره‌یه‌وه، ئه‌مه‌ش پێش سی، چل ساڵ له توانادا نه‌بوو.\nلاوانی عێراق، له ده‌سکه‌وتی ئامڕازه‌کانی ڕاگه‌یاندن و زانیاریی نوێ به درێژایی سه‌رده‌می ده‌سه‌ڵاتی دکتاتۆریه‌تی فاشیزمی حیزبی به‌عسی سه‌دامی له وڵاتدا بێ به‌ش بوون، که هه‌موو ئه‌و ده‌ستگا و ئامڕازانه‌ی له مرۆڤی عێراقی و به تایبه‌تی له لاوان قه‌ده‌غه‌کردبوو، ئه‌وه‌ش وای له ئاگایی کۆمه‌ڵایه‌تیی و سیاسیی و ڕۆشنبیریی کردبوو که دووربێت له هه‌موو ئه‌و ده‌سکه‌وتانه‌ی که له جیهاندا به‌دستهاتبوون، به تایبه‌تی له بیر و شێوازی بیرکردنه‌وه‌ی لاواندا. کاتێکیش ئه‌و ڕژێمه له‌سه‌ر ده‌ستی ئامریکا و به‌ریتانیادا هه‌رسی هێنا و ڕاگه‌یاندنی ده‌وڵه‌تان واڵا و ئاشکرا بوو، له‌مپه‌ڕه‌کان نه‌مان له‌به‌رده‌م گه‌یشتنی زانیارییه‌کان بۆ خه‌ڵکی عێراق و ناسین و زانینی ئه‌وه‌ی که ده‌گوزه‌رێت له جیهاندا، ئه‌مه له‌گه‌ڵ ئه‌وه‌ی که توانای به‌کارهێنانیان و فره‌ییان له‌به‌رده‌ستا تا ئێستاش زۆر که‌متره له وڵاتانی تری عاره‌بی وه‌ک میسر و تونس.\nده‌سه‌ڵاتی تایه‌فه‌گه‌رێتی و سیاسی تۆقێنه‌ر و هه‌ڕه‌شه‌ی ده‌وڵه‌تانی تووندڕه‌وی ئیسلامییه‌کان کارێکی کردوه که ته‌نیا ئامانجی خه‌ڵک ئاسایش و ڕاکردن به دوای پاروه نانێکدابێت. حیزبه ئیسلامیه سیاسیه‌کان به سونیی و شیعییه‌وه، ته‌نگانه‌یان بۆ عێراقیه‌کان وه‌به‌رهێناوه و ڕه‌وشێکی فکریی و ڕۆشنبیرییه‌کیان دروستکردوه که کۆمه‌ڵگای عێراقی به‌ره‌و ململانێی تایه‌فه‌گه‌رێتی بردوه، له نێوان حیزبه سیاسیه‌کاندا له‌سه‌ر ده‌سه‌ڵات و قوڵبوونه‌وه‌ی ئه‌م ململانێیه که‌به تانوپۆی بیرکردنه‌وه‌ی تاکه عێراقیه‌کاندا به جۆرێک ڕۆچووه که مێژووی عێراق ئه‌مه‌ی به خۆیه‌وه نه‌بینیوه و ئه‌م ڕه‌وشه ناله‌باره له ئێرانه‌وه هاورده کراوه، که هه‌میشه ڕه‌شبینی و دودڵی و خه‌مۆکی دروست ده‌کات، به تایبه‌تی له ده‌روونی لاوانی خوار و ناوه‌ڕاستی عیراق دا به شێوه‌یه‌ک ڕاستی سه‌رچاوه‌ی ئه‌و کێشانه‌ی له دوای ڕوخانی ڕژێمی عیراقه‌وه که تووشیان بووه لێیان بووه.\nلاوانی عێراق ئه‌مڕۆ تووشی بێکاریی بوون، ئه‌وانه‌شی کاریان هه‌یه کارێکی بێ به‌رهه‌میان هه‌یه(البگاله المقنعه)، بۆیه هه‌ست به ڕاژه‌یه‌کی پێویست ناکه‌ن پێشکه‌شی کۆمه‌ڵگای بکه‌ن. لاوان، ناڵه‌ی ئه‌وه‌یان هه‌یه که هه‌ژار و که‌م ده‌ستو بێبه‌شن و بوون به بار به‌سه‌ر خێزانه‌کانیانه‌وه، یان کارێک ده‌که‌ن که ئاره‌زوومه‌ندانه نیه‌و له‌گه‌ڵ تواناو سه‌لیقه‌یاندا ناگونجێت. لاوانی کراوه و چاوکراوه‌کان به ته‌واوی شاره‌زان و ده‌زانن چی ده‌گوزه‌رێت له وڵاتدا له گه‌نده‌ڵی دارایی که چاوه‌ڕوانناکرێت کۆمه‌ڵگای لێ ڕزگاربکرێت و په‌ره‌پێدان و دادپه‌روه‌ریی کۆمه‌ڵایه‌تی و پاشه‌ڕۆژی لاوان له‌م ڕه‌وشه‌دا مسۆگه‌ربکرێت. ئه‌و حیزبه سیاسیانه‌ی که له ده‌سه‌ڵاتدان، سیاسه‌تی کارپێدان و ته‌عینکردنی ده‌ستوپێوه‌نده‌کانیان و هه‌وادارانیان پیاده ده‌که‌ن، له کاتێکدا زۆربه‌ی زۆری خه‌ڵک حیزبی نین، ئه‌م جیاکارییه نیگه‌رانییه‌کی ئه‌وه‌نده قوڵی دروست کردوه که ڕوخێنه‌ره بۆ تاکه‌کانی گه‌ل.\nبێکاریی و هه‌ژاریی و لێکترازانه کۆمه‌ڵایه‌تیه‌کان و ڕۆشنبیری و هونه‌ریه‌کان له عێراق دا و گرتنه به‌ری ڕێبازێکی نوێ دژی ڕۆشنبیریی دیموکراتی و هونه‌ری جوانیی گه‌ل له لای زۆرێک له ئه‌نجوومه‌نی پارێزگاکان و وه‌زاره‌ته‌کانی په‌روه‌رده و خوێندنی باڵا، سیاسه‌تێکه دژ به ئازادی ئه‌کادیمیی و په‌ره‌سه‌ندنی به‌رنامه‌ی فێرکاریی له هه‌موو قۆناغه‌کانی خوێندندا و دژ به بنه‌مای مرۆیی و شارستانی و ته‌کنیکی و زانستی نوێ، ئه‌مه‌ش کارێکی کردوه که لاوانمان ده‌بێت خۆیان به‌کێش بکه‌ن به دوای کاروانی تازه‌گه‌ریی جیهانه‌وه.\nکۆمه‌ڵگا سه‌رده‌میه‌کان پشتده‌به‌ستن به لاوان بۆ پێشکه‌وتن و په‌ره‌سه‌ندن و داهێنان و ده‌ستپێشخه‌ریی، لاوان هه‌ڵگری ئاڵای پاشه‌ڕۆژن، لاوان پشتیان پێده‌به‌سترێت بۆ گۆڕینی ئه‌و واقیعه‌ی عێراقی ئێستا که سیاسه‌تێكی تایه‌فه‌گه‌رێتی نه‌خوازراو و بێزراو حوکمی ده‌کات به میتۆدێکی نادیموکرات، که رۆژ به رۆژ ئازادیه‌کانی خه‌ڵک به‌رته‌سک ده‌کاته‌وه و هاناسه‌ی ئازادی نامێنێت، له‌گه‌ڵ ئه‌و هه‌موو په‌یمانه هه‌نگوینیه‌یی که لیستی یاسا و ئه‌وانی تر ده‌یاندا که هیچیان لێ جێبه‌جێ نه‌کردوه و هیج شتێکی به‌كه‌ڵکیشی لێ جێبه‌جێ ناکه‌ن.\nناوه‌ڕۆکی ئه‌و نامه‌یه‌ی که ده‌مه‌وێت بیگه‌یه‌نم به لاوانی عێراق، ئه‌وه‌یه، که ده‌وری لاوان زۆر گرنگه له دیاریکردنی چاره‌نوسی خۆیان و گه‌لی عێراق دا، ده‌توانن کارێک بکه‌ن ببن به ناوه‌ند و هه‌موو گه‌لی عێراق له ده‌وری خۆیان کۆبکه‌نه‌وه. حیزبه سیاسیه‌کان زۆربه‌یان خه‌ریکی هه‌وڵدانن بۆ وه‌رگرتنی پێگه و وه‌زیفه‌ی گه‌وره و سازشکردن وبیانوگرتن به یه‌کتری که ناکرێت لاوان ئه‌مه قبوڵ بکات. وه‌ک ئه‌وه‌ی له میسردا ڕوویدا، که حیزبه‌کان ناچاربوون دوای لاوان بکه‌ون له میسر و  تونس دا و پشتیوانی له ڕاپه‌ڕینه‌کانیان بکه‌ن. ته‌نانه‌ت له میسردا هه‌ندێک له حیزبه‌کان ویستیان سازش و دواجار دانوستاندن بکه‌ن له‌گه‌ڵ حوسنی موباره‌ک دا(دیاره مه‌به‌ست له ئخوان موسلیمینه..وه‌رگێر)، بۆ ئه‌وه‌ی هه‌ندێک ده‌سکه‌وتیان له پاشماوه‌ی خوانه گه‌نده‌ڵه‌که به‌ربکه‌وێت، که جه‌ماوه‌ری خۆپیشانده‌ران دانوستاندن و سازشکردنیان ڕه‌تکرده‌وه و قبوڵیان نه‌کرد.\nئه‌ی کچ و کوڕه لاوه‌کانی عێراق:\nـ ڕیزه‌کانی لاوانی عێراق یه‌کبخه‌ن و هه‌وڵبده‌ن حیزبه‌کان و هێزه سیاسیه ئۆپۆزیسوێنه‌کان یه‌کبخه‌ن له جیاتی له‌یه‌کترازان و هه‌ستان به چالاکی جیاجیا.\nـ که‌ڵک وه‌ربگرن له ئه‌زموونی تونس و میسر له به‌کارهێنانی کارای ته‌کنیکه نوێکان بۆ گواستنه‌وه‌ی زانیاریه‌کان و به تایبه‌تی فه‌یسبووک و تویته‌ر و هه‌موو ئه‌وشتانه‌ی به که‌ڵکن بۆ ئاماده‌کردنی فراونی خه‌ڵک و لاوانی کچ و کوڕان و هه‌موو گه‌ل.\nـ دابه‌شکردنی ده‌سه‌ڵات له‌سه‌ر بنه‌مای تایه‌فه‌گه‌ری حیزبه‌کان به‌رپه‌رچ بده‌نه‌وه، داوای حکومه‌تێکی نیشتیمانی دیموکراتی بکه‌ن له‌سه‌ر بنه‌مای هاوڵاتی بوون.\nـ به‌تووندی و به یه‌کلاکه‌ره‌وه، به‌رپه‌رچی تێکه‌ڵکردنی دامه‌زراوه دینییه‌کان و ده‌وڵه‌ت بده‌نه‌وه و ڕه‌تیکه‌نه‌وه، دین بۆ خوا و نیشتیمان بۆ کۆمه‌ڵگه.\nـ قایل مه‌بن به هه‌ژموونی حیزبی ڕه‌ها، له‌سه‌ر ده‌ستگای ده‌وڵه‌ت و وه‌زیفه حکومیه‌کان دانیشێت، داوای پراکتیکه‌کردنی پرنسیپی ” که‌سی گونجاو بۆ شوێنی گونجاو” بکه‌ن.\nـ به تووندی به‌رپه‌رچی ئه‌و جۆره سیاسه‌ته بده‌نه‌وه که‌له هه‌ناویدا هه‌ڵگری له‌باربردنی چه‌مک و ڕۆحی هاوڵاتیی بوونی عیراقیه، که بۆ به‌رژه‌وه‌ندیه په‌راوێزییه‌کان و هه‌ڵوه‌شاندنه‌وه‌ی کۆمه‌ڵگا به‌ڕێوه‌ده‌چێت.\nـ بێکاری ڕه‌تبکه‌نه‌وه و داوای کار و ڕێز و نان پێکه‌وه بکه‌ن. به‌رپه‌رچی ئه‌و حاڵه‌ته هه‌ژارییه بده‌نه‌وه که به‌ڕێژه‌ی له 70%ی خه‌ڵکی عێراقی گرتۆته‌وه، که هه‌ندێکیان له‌سه‌رو یان له ژێر هێڵی هه‌ژارییه‌وه‌یه به گوێره‌ی پێوه‌ری جیهانی، له کاتێکدا به ملوێنه‌ها دۆلار به فیڕۆ ده‌درێت، له‌لایه‌کی تره‌وه خاوه‌ن ملیارده‌ران و ملوێنه‌ران له‌وانه‌ن که له‌سه‌ر حسابی ماڵ و سامانی خه‌ڵکی گشتی و دزێتی و تاڵانکردن له ماوه‌یکی کورتدا ده‌وڵه‌مه‌ندبوون و هه‌ندێکیشیان هه‌ڵاتوون بۆ ده‌ره‌وه‌ی وڵات.\nـ سیاسه‌تی گه‌نده‌ڵی ماڵی و کارگێڕیی هه‌موو ده‌ستگاکانی ده‌وڵه‌تی عیراقی ڕه‌تبکه‌نه‌وه به بێ هه‌ڵاوێردکردن، داوای ده‌ستبه‌جێی چاودێری بکه‌ن له‌سه‌ر هه‌موو ئه‌و به‌ڵێنده‌رانه‌ی که پراکتیکه‌ی پێدانی به‌رتیل و گه‌نده‌ڵی ده‌که‌ن له وڵاتدا. داوای پرنسیپی ” ئه‌مه‌ت له کوێ بوو؟” بکه‌ن.\nـ قایل مه‌بن به‌و بودجه‌یه‌ی که به ڕێژه‌ی 36% دانراوه بۆ هه‌رسێ ده‌سه‌ڵاته‌که و ڕه‌تیبکه‌نه‌وه، له کاتێکدا که به‌شی تاکێک له نزمبوونه‌وه‌دایه و هه‌روه‌ها بودجه‌ی په‌روه‌رده و ته‌ندروستیش… هتد. قبوڵتان نه‌بێت ئه‌و هه‌ڵوێسته سه‌یر و فێڵاوییه‌ی که وازیهێناوه له نیوه‌ی موچه‌که‌ی له کاتێکدا ته‌نیا ده‌رماڵکه‌ی ده‌گاته چه‌ندین جاری موچه‌که‌ی.\nـ جیاکاریی نێوان کچان و کوڕانی خوێندکارانی کۆلێژ و زانکۆکان ڕه‌تبکه‌نه‌وه، ئه‌وه لوتکه‌ی دوژمنایه‌تی ژن و پیاوه وه‌ک یه‌ک.\nـ دابه‌شکردنی زه‌ویوزاری ده‌وڵه‌ت به‌سه‌ر وه‌زیره‌کان و ده‌وڵه‌مه‌نده‌کان و گه‌وره به‌رپرسه‌کان ونوێنه‌رانی حیزبه سیاسیه‌کان ڕه‌تبکه‌نه‌وه.\nـ وازهێنان له کرێی خانو که جۆرێکه له سه‌رانه له ناوچه‌ی سه‌وز و قادسیه و شوێنه‌کانی تر ره‌تبکه‌نه‌وه، له کاتێکدا هه‌ژاران له خانوی قوڕ و خانوی له ته‌نه‌که دروستکراودا ده‌ژین، یان هه‌ر هیچیان له‌مانه‌ش نیه.\nـ قایل مه‌بن به‌و حکومه‌ته‌ی که دوای 8 ساڵ له ڕوخانی فاشیزم نا‌توانێت کاره‌با و چاره‌سه‌ری ته‌ندروستی و فێرکاریی و خانوبه‌ره‌ی پێویست بۆ خوێندن و …هتد دروستبکات.\nـ قایل مه‌بن به سیاسه‌تی لاوازی ئه‌و ده‌وڵه‌ته‌ی که ناتوانێت به‌رامبه‌ر به تیڕۆر و خوێنڕشتنی به‌رده‌وامی هاوڵاتیان و کوشتنی هه‌وادارانی ئاین له عێراقدا بوه‌ستێته‌وه.\nـ ده‌ستێوه‌ردانی ده‌وڵه‌تانی ناوچه‌که‌و ده‌وڵه‌تانی تر بۆ کاروباری عێراق ڕه‌تبکه‌نه‌وه، ده‌ستێوه‌ردانی ئێران، سعودیه، سوریا و ئامریکا که ڕژێمی تایه‌فه‌گه‌رێتی ئێستای چه‌سپاند و سه‌پاند له عێراق دا ڕه‌تبکه‌نه‌وه.\nئه‌ی لاوانی عێراقی پێشه‌وا، ئه‌گه‌ر خۆتان سه‌رقافڵه‌ی کاروانی خۆتان نه‌بن که‌س هاوکاریتان ناکات بۆ گۆڕان له‌و واقیعه نه‌ویستراوه‌دا و ژیانتان بێ هیوا و به‌تاڵ ده‌مێنێته‌وه و ناتوانن چێژ له کار و ڕۆشنبیریی و هونه‌ری جوان و که‌ڵک له ژیانی شارستانی و مرۆیی و گه‌شه‌ی فه‌رهه‌نگی جیهانی ببینن.\nلاوانی تونس و میسر نموونه‌ی جوان و به‌رزیان پێشکه‌شکرد به ڕۆژهه‌ڵاتی ناوه‌ڕاست، به تایبه‌تی به گه‌لی عێراق. گه‌لی عێراقیش نموونه‌ی تایبه‌تی پێشکه‌ش ده‌کات و که‌ڵک له نموونه‌ی تونس و میسر ده‌بینێت له هه‌موو بوا‌ره‌کاندا و به تایبه‌تی له به‌کارهێنانی میتۆدی ئاشتیانه و کاریگه‌ریانه بۆ خۆ ئاماده‌کردن و ڕه‌تکردنه‌وه‌ی سازشکردن و بیانوو هێنانه‌وه بۆ گۆڕان. ئه‌و حیزبانه‌ی ڕاپه‌ڕینیش ڕه‌تده‌که‌نه‌وه له دواجاردا لۆقه‌ده‌که‌ن به دوای ڕوودوه‌کاندا! کچان و کوڕانی لاو ترسی نه‌ماوه له دڵیاندا و ده‌توانن هه‌موو گه‌ل به‌لای ڕۆحی شۆڕشگێڕێتی خۆیاندا ڕابکێشن، ئه‌وتا سه‌رکه‌وتنیان له دوو وڵاتدا به‌ده‌ستهێنا و رۆژهه‌ڵاتی ناوه‌ڕاست چاوه‌ڕوانی لاوان و گه‌لی عێراق ده‌کات. ده‌بێت کاربکه‌ین بۆ پێکهێنانی ده‌وڵه‌تی دیموکراتی و دروست بوونی حوکمێکی مه‌ده‌نی دیموکراتی که ده‌ربڕی ویستی گه‌ل و به‌رژه‌وه‌ندیه بنچینه‌ییه‌کانی بێت و به‌رنامه‌ی گه‌شه و په‌ره‌سه‌ندن و وه‌به‌رهێنان له پیشه‌سازی و کشتوکاڵ جێبه‌جێ بکات و سه‌روه‌ته ماڵیه‌کانی وه‌ک نه‌وت به باشترین شێوه به‌کاربهێنێت و خه‌زمه‌تگوزایی پێبکات و ئاستی ژیانی ڕۆژانه‌ی گه‌ل به‌ره‌وسه‌روه به‌رێت..\nسه‌رچاوه: حوار مته‌مه‌دن\nPrevious هه‌میشه بۆ هه‌واڵێك ده‌گه‌ڕێم راسیزمانه دانه‌رێژرابێت\nNext بە کار بردنی ئاین، وەک ئەوەی پاشا دەیەوێت


چوار شەممە, 14. 9. 2011\tئێلهام چایچی\nدرێژە پێدان بە دەربرینی نارەزایەتی بە هۆی كەمتر خەمیی كاربەدەستانی رژیم، لە لایەن خەڵكی ورمێ و تەورێز و هێندێك لە شارەكانی دیكە هەروا بەردەوامە. كەمتر خەمی و گرینگی نەدانی حكوومەتی ئیسلامی و سەركوتی خەڵكی نارازی، رۆژ لە دوای رۆژ خەڵكەكەی زیاتر هان دەدات كە كۆل نەدەن و بۆ دەربرینی بێزاریی خۆیان لە سیاسەتەكانی ئەم رێژیمە، درێژە بە خۆپێشاندانەكان بدەن. لە نێوبردن و وشكاندنی یەكێك لە گەوەترین سێ گۆلی خوێ دونیا كە هەتا ئێستاش 60 لە سەدی وشك بووە، بۆ ژیانی نۆیك بە 13 میلیۆن لە خەڵكی ئێران مەترسیدارە. پسپۆرانی ئەم كێشەیە دەڵێن وشك بوونی گۆلی ورمێ دەگەرێتەوە سەر ئەم چەند خالە: 1ـ دروست كردنی چواردە سەد و ئاوبەند لەسەر رووبارەكانی زەرینەروود و سیمینەروود. 2ـ درووست كردنی جادەی شەهید كەلانتەری (ئەم جادەیە بۆ نزیكتر كردنی رێگای نێوان تەورێز و ورمێ و بە كەڵك وەرگرتن لە سیستمی خاكرێزی لە نێو ئاوی گۆل درووست كراوە) 3ـ زیاتر لە 20هەزار بیرلێدان لە دەورووبەری ناوچەی ورمێ.\nمەترسیی وشك بوونی گۆلی ورمێ تەنیا وشك بوونی زەوی كەشاوەرزیەكان نیە، بەلكوو تەندرووستی خەڵكی نیشتەجێی ئەو هەرێمەشەوە ئەكەوێتە مەترسی و درووست بوونی خوێڵێن بە هۆی وشك بوونی ئاوی گۆل و بڵاوبوونەوەی وردە خوێ لە نێو هەوا، دەبێتە هۆی هێندێك نەخۆشیی مەترسیداری هەناسەیی.\nلە حكوومەتە دێموكراتیكەكان دەولەتەكان ئەركدارن كە لە كاتی وەها كارەساتێك بە بەرنامە و پرۆگرامی دروست و كردەوەی سیستماتیك دەست بە كار بن و گرفتەكان چارەسەر بكەن. درووستە كە چارەسەركردنی كێشەی وشك بوونی گۆلی ورمێ بابەتێك نیە كە بە یەكجار چارەسەر بكرێت و بارودۆخی ئێستای گۆلی ورمێ ئاكامی یەك ریز لە بریاراتی نادروستی كاربەدەستانی نیزانی كۆماری ئیسلامیە و بە یەك شەو جێ‌بەجێ نەبێت. بەڵام دەسەڵاتدارانی كۆماری ئیسلامی لە جیاتی وەڵامدانەوە بە نیگەرانیەكانی خەڵكی ناوچە، بە گازی ئەشكاوەر و دەستبەسەر كردن و فیشەك هەوڵا دەدات كە پێش بە نارەزایەتیەكان بگرێن.\nسەید سەلمانی زاكر ئەندامی پارلمان، لە وتوێژێك لەگەڵا هەواڵنێریی فارسدا دەڵێت: "ئەمانە كە بە بیانوی وشك بوونی گۆلی ورمێ دێنە سەرشەقامەكان هەموویان دژ بە ئینقیلابن. ئەگەر راست دەكەن و بۆ وشك بوونی ئەم گۆلە بە راستی ناراحەتن، بێن و یارمەتیی ماڵی بكەن هەتا بتوانین گۆلی ورمێ دەرباز بكەین". (ئەمە حاشا هەڵنەگرە كە تەرخانی بوودجە بۆ ئەم شێوە كێشانە كاری حكوومەتەكانە نە خەڵك(.\nحكوومەت زیاتر لەسەر ئەوە تەبلیغ دەكات كە گرفتەكە لە لایەن حكوومەتەوە نیە و كەمیی باران و وشكسالی بووە بە هۆی ئەم كارەساتە. بەڵام دوكتور عەلی محەممەدی، زەوی ناس و بەرپرسی لێكۆلینەوەكانی "لیمۆنۆلۆژی" گۆلی ورمێ دەڵێ: لێكۆلینەوەی "لیمێنۆلۆژی"ی رێكخراوی زەوی ناسیی ئێران دەرخستووە كە لە ساڵی 2000 تا ئێستا لە ورمێ بارینی باران نورماڵا و ئاسایی بووە و وشك بوونی گۆل پێوەندیدارە بەو ئاوبەندانەیە كە لەسەر رووبارەكانی سەر گۆلی ورمێ سازكراون.


👫 بەدەل بەرواری کەسایەتییەکان\n📅 کاتی تۆمارکردن Jan 27 2019 10:45PM\nبەرپرسی رێکخراوی پاو لە دهۆک. رۆژی 27-01-2019 لەلا [ زۆرتر... 👁] ✖ ✖ 2 2 ✔ 94% ✍ ن.ئـ. 27-1-2019 22:45:25


شاومی مۆبایلی Redmi 7ـی بە پاتری 4000 ملی ئەمپێر و نرخی 105$ـەوە ڕاگەیاند – کەی ئای تی ئێن\nشاومی 18, ئازار 2019\nبە فەرمی ئەمڕۆ ڕێدمی، نیشانەیەکی بازرگانی سەر بە کۆمپانیای شاومیە مۆبایلی Redmi 7ـی ڕاگەیاند، مۆبایلەکە لە ڕووی نرخ و تایبەتمەندیەوە تا ڕادەیەکی زۆر گونجاوە، Redmi 7 لە ڕووی دیزاینەوە هاوشێوەی زۆرینەی مۆبایلەکانی ئێستایە بە شێوەیەک لە بەشی پشتەوە خاوەنی دوو کامێرایە و لە بەشی پێشەوەش خاوەنی نۆچێکی بچوکە و کامێرای پێشەوەی مۆبایلەکەی تێدا جێگیرکراوە.\nسەبارەت بە تایبەتمەندیەکانی ئەوا مۆبایلەکە کاردەکات بە پڕۆسێسەری Snapdragon 632 لەگەڵ پاتریەکی بەهێز بە توانستی 4000 ملی ئەمپێر، لەگەڵ ئەمانەشدا خاوەنی ڕوونمایەکە لە جۆری IPS LCD بە ڕوونی 720×1520 پێکسڵ و پارێزراوە بە چینێک لە شووشەی پارێزەری Corning Gorilla Glass 5، هەروەها مۆبایلەکە بەردەستە بە سێ هەڵبژاردەی بیرگە و ڕام ئەوانیش 16/2 گێگابایت و 32/3 گێگابایت و 64/4 گێگابایت.\nڕوونما: لە جۆری IPS LCD و بە قەبارەی 6.26 ئینج و بە ڕوونی 720×1520 پێکسڵ و بە دووری 19:9 و پارێزراوە بە چینێک لە شووشەی پارێزەری Corning Gorilla Glass 5\nپڕۆسێسەر: Snapdragon 632\nڕام: 2 یان 3 یان 4 گێگابایت\nپڕۆسێسەری گرافیک: Adreno 506\nبیرگە: 16 یان 32 یان 64 گێگابایت و دەتوانرێت لە ڕێگای بیرگەی دەرەکی microSDـەوە زیاد بکرێت هەتاوەکو 512 گێگابایت\nکامێرای پشتەوە: دوو کامێرا بە ڕوونی 12+2 مێگاپێکسڵ\nسیستمی وەگەڕخەر: ئەندرۆید پای 9.0 بە ڕووکاری MIUI 9\nپاراستن: هەستەوەری پەنجەمۆر لە پشتەوەی جێگیرکراوە\nنرخ: 105$ بۆ جۆری 16/2 گێگابایت و 120$ بۆ جۆری 32/3 گێگابایت و 130$ بۆ جۆری 64/4 گێگابایت\nتاگەکان Redmi 7


Sunday, 10.27.2019, 11:55\nڕێکەتنی نێوان پۆتین و ئەردۆغان، و پێشتریش نێوان مایک پێنس و ئەردۆغان، گۆڕانکاری گەورە ودیفاکتۆی چاوەڕواننەکراویان بەدوای خۆیاندا هێنا، کەبەشێک لەمانە دژی بەرژەوەندییەکانی کوردبوون، و لەپێگە باڵادەستیەکەی لەو ناوچانەدا هێنایە خوارە. بەڵام لەهەمان کاتدا تورکیاش بەهەموو خواستەکانی خۆی نەگەیشتوو دەتوانین بەدڵنیاییەوە بڵێین پڕۆژەی ئەردۆغان ئەمەنەبوو کە ئێستا بەدەستی خستووە، بەڵکو پرۆژەکەی پاکتاوی نەژادی و گۆڕینی دیموگرافیای ناوچەکە و لەناوبردنی کورد نەک هەر لەڕووی نیزامیەوە، بەڵکو لەڕووی سیاسیشەوە بوو کە بەدەستی نەخست و ئەمەش خۆی لەخۆیدا بەدەستکەوتێک بۆ کورد دەژمێردرێت. بەگشتی ئەگەر سەرتاپای پرۆسەکە لەسەر بنەمای سوود و قازانج هەڵسەنگێنین، دەتوانین بەمجۆرەی خوارەوە بیخەینە ڕوو:\nتورکیا چی دەستکەوت:\n١- ئەردۆغان توانی داخوازی هەرەسەرەکی خۆی بەدەستبهێنێ، کە بریتیە لە پاشەکشەی شەرڤانانی هەسەدە، تا قوڵای ٣٠ کیلومەتر لەسنوورەوە بەرەو ناوەوەی سووریا. و ئەمەش تا ئاستێک کاریگەریی سیاسی خراپی لێدەکەوێتە و هەڵوێست و پێگەی کورد لە دانووستاندنەکانی داهاتوویدا لەگەڵ رژێمی سوریا لاواز دەکات.\n٢- لەو ڕێکەوتنەدا هیچ باسێکی عەفرین نەکراو، بارودۆخی دوو ناوچەی سەرێ کانی و گرێ سپیش هەروەک خۆی، واتا بەداگیرکراوی تا کاتێکی نادیار دەمێننەوە. بەمەش بەدەستی پڕترەوە لەجاران، دەچێتە سوچی، و کاریگەری پتری لەسەر ئایندەی سوریا دەبێت.\n٣- ئەردۆغان، کەلەم چەندڕۆژەی دواییەدا رووبەڕووی رەخنەی زۆری کۆمەڵگەی نێودەوڵەتی و رێکخراوەکانی مافی مرۆڤ بووبۆوە، توانی وەک ئاشتیخوازێک لەگەمەکە بێتە دەرێ و سەرەڕای دەستکەوتەکانی ئەم شەڕەی، پەیوەندەکانی خۆشی هەم لەگەڵ کۆشکی سپی و هەمیش لەگەڵ کرێملین باشتر کرد و بەڵێنی هەرچی بەرەوپێشبردنی ئەم پەیوەندیانەشی پێدراوە.\n٤- ئەردۆغان لەرێگای ئەم شەڕەوە، کوردی ناچارکرد، پەیوەندییەکانی بەپەلەپروزێ لەگەڵ رژێمی سوریا دامەزرێنێتەوە، ئەمەش لەکات و ساتێکدا کە بۆخۆی هەڵی نەبژاردووە، هەروا پاشەکشەکردنی لەڕووبەرێکی فراواندا، رەنگە ببنە هۆی لەدەستدانی هەندێ لەوکارتانەی کەلەگفتوگۆکانی لەگەڵ رژێم، و یانیش داهاتووی سوریادابەکاری بهێنایە.\n١- دەستکەوتی هەرەگەورەی کورد، لەم رێکەوتنەدا، راگرتنی هەرچی زووتری ئەو شەڕە بوو. کە پێشی لە ڕشتنی خوێنی شەڕڤانان و خەڵکی سڤیل لە پێکهاتەکانی ئەو ناوچانە بەکوردیشەوە و ماڵوێرانی و دەربەدەری زۆرتر گرت.\n٢- راستە یەکێک لە ئامانجە راگەیەنراوەکانی ئەردۆغان پاشکشەپێکردنی شەوڕڤانانی هەسەدە بوو بەقوڵایی ٣٠ کیلۆمەتر و ئەمەی بەدەستخست، بەڵام ئامانجە شاراوە سەرەکییەکەی دەرکردنی کورد لەو ناوچانەو جێگرتنەوەیان بە خێزان و کەسوکاری چەکدارە توندڕەوەکانی هاوپەیمانی خۆی، و گۆڕینی دیمۆگرافیای سەرتاپای ناوچە کورد نشینەکان بوو، کەبەپێی ئەم رێکەوتنە، هیچ کوردێکی سڤیل لەماڵوحاڵی خۆی دەرناکرێت و پاشکشەکردن تەنیا چەکدارەکان دەگرێتەوە و لەشوێنی ئەوان پاسەوانی سنووری سوری و پۆلیسی سەربازی روسیا شوێنیان دەگرنەوە نەک سەربازی تورک و هاوپەیمانەکانی.\n٣- ئەو ئاوارانەی کە بەپێی ئەم ڕیککەوتنە لەتورکیاوە دەگەڕێنەوە ئەم ناوچانە، خەڵکی خودی ئەم ناوچانەدەبن کەپێشتر لێی ژیاون، نەک خەلکی شوێنەکانی تر کە ئەردۆغان دەیخواست ئەنجامی بدات، لەمەشیاندا دیسان پێش لەنەخشەی ئەردۆگان لەگۆڕینی دیموگرافیای ناوچەکە دەگیرێت.\n٣- ئەو نەخشە جیوگرافیایەی ئەردۆغان دەیخواست کۆنتڕۆڵی بکات زۆر لەمە زۆرتربوو کە ئێستا لەبەردەستیدایە، و ئامانجی ئەو پیادەکردنی پرۆژەیەکی تۆکمەی شەیتانی بوو، کەسەرتاپای رۆژئاوای کوردستان و باکوری سوریا بوو.\n٤- خاڵێکی زۆر گرنگ کەکەمتر باس و شڕۆڤەی لێکراوە، ئەمەیە کە هێزوتوانای کورد لەرۆژئاوای کوردستان تەنیا بەهێزی سەربازی و شەڕکەر سنووردارنابێت. بەڵکو کورد لەم بەشەدا خاوەن هێزی سیاسیی و ڕێکخستنی و تۆڕێکی بەهێز لەهاوپەیمانێتی لەگەڵ پێکهاتەو هێزی سیاسی جۆربرجۆر لەسوریایە. و ئایندەش لەگرەوی ئەم هێزە سیاسییەدایە نەک هێزە سەربازییەکەی و کورد دەبێ لەئێستاوە خۆی بۆ سووریای داهاتوو ئامادەکات و میکانیزمەکانی مانەوەو بەهێزبوونی سیاسی فەراهەم بکات.\nلەئاکامدا کورد هەندێ شتی لەدەستدا و هەندێ شتیشی بەدەست خست. و سیاسەتیش گەمەی دانوستاندنە. و زۆربەدەگمەن ڕێدەکەوێت، لایەنێک سەرکەوتنی ڕەها بەدەست بخات و بەهەمووخواستەکانی بگات. و هەرکەس و لایەنێک لەسەر بنەمای یان هەموو شتێک یان هیچ کاربکات، ئاکامەکەی هەر هیچی بەنسیب دەبێت.\nئەرشیفی (دارا مەحمود)ی نووسەر


Home›هەواڵ›کوردستان›نوێرترين زانیاری لەسەر دابەشكردنی مووچە لەم مانگەدا\nوەزارەتی دارایی ئامادەكاری تەواوی كردووە بۆ ڕاگەیاندنی لیستێكی نوێی مووچە كە مووچەی مانگی 11ی ساڵی ڕابردوو دەبێت، بۆ ئەو مەبەستەش لەنێوان 14 تا 17 ی ئەم مانگە لیستی نوێ رادەگەیەنرێت، هاوكات ئەوە یەكلا بووەتەوە كە مووچە بە لێبڕین دابەشدەكرێت، بەڵام لە كۆبوونەوەی ئەنجوومەنی وەزیران بڕی لێبڕینەكە دیاریدەكریت.\nبەگوێرەی ئەو زانیارییانەی لە بەرپرسێكی سەربە وەزارەتی دارایی حكومەتی هەرێم بە SNNدراون ئەوە خراوەتە ڕوو، وەزارەتی دارایی بڕی پارەی پێویستی لەبەردەستدایە بۆ دابەشكردنی مووچە، بۆ ئەو مەبەستەش ئەگەر لە ڕۆژی 14ی مانگ كە دەكاتە ڕۆژی پینجشەممە لیستی مووچە ڕانەگەیەنێت، ئەوا بە دڵنیاییەوە لە ڕۆژی یەكشەممە كە دەكاتە 17ی مانگ لیستێكی نوێی مووچە بڵاو دەكاتەوە و دەستبە دابەشكردنی مووچە دەكرێت.\nئاماژەی بەوەشكرد، ئەو مووچەیەی دابەشدەكرێت مووچەی مانگی 11 ی ساڵی ڕابردوو دەبێت، پێدەچێت لەدوای ڕاگەیاندنی لیستەكەوە بە ماوەی 10 ڕۆژ مووچەی هەموو وەزارەت و دەستەكان بە مووچەی خانەنشینانیشەوە دابەشبكرێت، بەڵام تا ئێستا ئەوە یەكلا نەبووەتەوە ئاخۆ بە رێژەی لە %21 مووچە دابەشبكرێت یاخود زیاتر یان كەمتر، ئەوە لە كۆبوونەوەی ئەنجوومەنی وەزیران بڕیاری لەبارەوە دەدرێت.\nئەو بەرپرسەی وەزارەتی دارایی ئەوەشی خستەڕوو، ئەگەر حكومەتی هەرێم و عێراق بگەنە ڕێككەوتن و بەخێرایی پرۆژە یاسای بودجە پەسەند بكرێت و پشكی هەرێم وەك خۆی ڕەوانەی هەرێم بكرێت، ئەوا پێدەچێت مووچەی داهاتوو كە دابەشدەكرێت لەگەڵ عێراق هاوتا بكرێتەوە و ئەو مووچانەی كە نەدراون بە فەرمانبەرانی هەرێم پاشكەوت بكرێن.\nبۆفۆن نازناوی باشترین گۆڵپارێزی مێژوو به ده‌ستده‌هێنێت\nپیلۆسی بۆ سەرۆکی ئەنجومەنی نوێنەرانی ئەمریکا هەڵبژێردرایەوە


یونسێف: 50 ملیۆن منداڵ بەهۆی شەڕو نائارامییەکانەوە ئاوارە بوون - هيوای کۆرد\nHome » هەواڵ » جێهان » یونسێف: 50 ملیۆن منداڵ بەهۆی شەڕو نائارامییەکانەوە ئاوارە بوون\nیونسێف: 50 ملیۆن منداڵ بەهۆی شەڕو نائارامییەکانەوە ئاوارە بوون\nin جێهان, هەواڵ 09/08/2016\t0\nڕێکخراوی منداڵانی سەربە نەتەوە یەکگرتووەکان، ناسراو بە (یونسێف) لە ڕاپۆرتێکدا ڕۆژی ٧ی ئەیلول بڵاویکردەوە ، نزیکەی ٥٠ ملیۆن منداڵ لە شوێنەکانی خۆیان نەماون و لەو ژمارەیەش ٢٨ ملیۆنیان بەهۆی شەڕ و نائارامییەکانەوە کە دروستکراوی دەستی خۆیان نییە ئاوارە بوون.\nیونسێف لەو ڕاپۆرتەدا کە بە ناونیشانی”هەڵکەنراوەکان” بڵاویکردووەتەوە، ئاماژە بە قەیرانی ئاوارە و پەنابەران و منداڵانی ئاوارە دەکات، کە بەهۆی شەڕو نائارامییەکانەوە ناوچەکانی خۆیان جێهشتووە لە پێناو دەستکەوتنی ژیانێکی باشتر و شوێنێکی ئارامتردا.\nڕاپۆرتەکە ئاماژەی بەوەکردووە، ئەو منداڵانە لە ڕێگادا و لەو وڵاتانەی کە پێیدا تێپەڕیوون یاخوود بۆیچوون، ڕووبەڕووی خنکان و بەدخۆراکی و وشکبوونەوە و بازرگانی پێوەکردن و فڕاندن و تەنانەت و دەستدرێژی سێکسی و کوشتن بوونەتەوە، لە هەندێک شوێنیش ڕووبەڕووی جیاکاری ڕەگەزایەتی بوونەتەوە وەک بیانییەک.\nخنکان شەڕ منداڵ هەڵکەنراوەکان یونسێف\t2016-09-08\nTagged with: خنکان شەڕ منداڵ هەڵکەنراوەکان یونسێف\nیونسێف رێنماییەكانی كردنەوەی خوێندنگاكان ئاشكرادەکات


ئه‌زموونه‌کانی ڕۆژاوا و باکوری کوردستان گومانی بۆ ده‌ستپێکردنی شۆڕشی کۆمه‌ڵایه‌تی له ڕێگای گروپه خۆجێیه‌کانه‌وه، نه هێڵاوه‌ته‌وه. ... زاهیر باهیر- له‌نده‌ن\nمێژوی ئه‌و هه‌وڵ و بزوتنه‌وانه‌ی که ویستویانه شۆڕشی کۆمه‌ڵایه‌تی، له بری شۆڕشی سیاسی، بکه‌ن، زۆر که‌من و ته‌نهاش له چه‌ند جێگایه‌کی ئه‌م دونیایه‌دا کراوه، به‌ڵام له‌گه‌ڵ ئه‌وه‌شدا وه‌کو حه‌قیقه‌تێکی هه‌میشه‌یی ماونه‌ته‌وه که شۆڕش یا نییه یا ده‌بێت کۆمه‌ڵایتی بێت. واته گۆڕانکارییه‌کان ده‌بێت سه‌راپاگیری بێت هه‌ر له گۆڕینی مێنته‌ڵێتی تاك، کوڵتور، ڕۆشبیری و په‌روه‌رده‌کردن، ئابوری، ژینگه و ئیکۆلۆجی، چاره‌سه‌ر و ته‌ندروستی تا ده‌گاته گۆڕانکاری سیاسی. به مانایه‌کی دیکه به کۆمه‌ڵایه‌تیکردنه‌وه‌ی شۆڕش له پارتایه‌تیییه‌وه، له‌ده‌ستده‌رهێنانی له چنگی حیزب و سه‌کرده و ده‌سته‌بژێر و سیاسییه‌کانه‌وه بۆ ده‌ستی خه‌ڵکه ئاساییه‌که، ده‌ستپێکردنی له بنی کۆمه‌ڵه‌وه و له داخوازی خه‌ڵکانی په‌راوێز خراوه‌وه، نه‌ك له سه‌ره‌وه. نه‌ك له گۆڕینی باشتری ژیانی که‌مینه خه‌ڵکه‌که‌ی سه‌ره‌وه، ته‌نها ئه‌مه‌شه که ده‌سته‌به‌ری گۆڕانکارییه سه‌ره‌کی و ناسه‌ره‌کییه‌کانی نێو کۆمه‌ڵ ده‌کات و سه‌رجه‌می کێشه‌و گرفته‌کانی کۆمه‌ڵیش بنه‌بڕ ده‌کات.\nمێژوی چه‌رخی ڕابوردوی به‌شه‌رییه‌ت، گه‌رچی له چه‌ند پارچه زه‌وییه‌کدا یا وڵاتێکدا خاوه‌نی چه‌ند ئه‌ستێره‌یه‌کی دره‌وشاوه‌یه، به‌ڵام به گشتی مێژوییه‌کی ڕه‌شی پڕ له کوشتن و بڕین و جه‌نگی گه‌وره و گچکه‌ی نێوانی حکومه‌ته‌کان و جه‌نگی ئه‌هلی و ڕاکه‌ڕاکه‌ی برسێتی و ڕوتی و ڕه‌جاڵی و کۆچ و هه‌ڵکه‌ندنی ملیوێنه‌ها خه‌ڵکی ده‌ربه‌ده‌ر و چه‌وسانده‌نه‌وه‌ی زۆرینه و ژیانه‌وه‌ی ڕۆحی نه‌ته‌وه‌په‌رستی و ڕه‌گه‌زپه‌رستی و دین و مه‌زهه‌ب و چه‌نده‌ها خراپه‌کاری دیکه، هه‌ر هه‌مووشی به‌هۆی گه‌شه‌سه‌ندنی سیسته‌می سه‌رمایه‌دارییه‌وه بووه. گومانیشی تیادا نییه که دروستبوونی حیزبگه‌لێکی یه‌کجار زۆری هه‌مه‌چه‌شنه‌ی ده‌سه‌ڵاتخواز و به‌هه‌ڵپه بۆ ده‌سه‌ڵات، که هیچ وه‌خت هیچکامێکیان سڵیان له خراپه‌کاری بۆ گه‌یشتن به ده‌سه‌ڵات بۆ تاکه چرکه‌یه‌کیش، نه‌کردۆته‌وه، هۆکارێکی گرنگ بوون. حیزبه‌کان و سیاسییه‌کان له‌م ماوه دوور و درێژه‌دا به ئێستاشه‌وه له گرتنه‌به‌ر ی هه‌ر جۆره سیسته‌مێك : دیمۆکراسی، دیکتاتۆری جا ئیدی له ڕێگه‌ی هه‌ڵبژاردنه‌وه یا کوده‌تاوه یا جێنشینییه‌وه بووبێت هیچی له‌و ڕاستیانه‌ی سه‌ره‌وه نه‌گۆڕیوه و هه‌میشه‌ش ئامرازی ده‌ستی خه‌ڵکانی ده‌ستڕۆیشتو و ده‌وڵه‌مه‌ند و ناوداری نێو کۆمه‌ڵ وبانقه‌کان و کۆمپانیا گه‌وره‌کان، بوون.\nئه‌م مێژووه ئه‌وه‌ی سه‌لماندوه حیزبه‌کان له دینییانه‌وه بۆ نه‌ته‌وه‌یی له چه‌پیانه‌وه بۆ ڕاستیان له موحافیزکاریانه‌وه بۆ لیبراڵ له کۆمۆنیستیانه‌وه بۆ سۆشیالیستی ده‌سه‌ڵاتخواز، ئه‌وه‌نده‌ی که زه‌مینه‌ی ژیاندنه‌وه و به‌رقه‌راری و به‌رژه‌وه‌ندی ناوکۆیی، له نێوانیاندا هه‌بووه، ئه‌وه‌نده جیاوازی له نێوانیاندا نه‌بووه، نه‌ك هه‌ر له ئامانجه‌کانیاندا به‌ڵکو له به‌کارهێنانی ئه‌و خه‌ڵکانه‌شی که کراونه‌ته په‌یژه یا پلیکانه‌یه‌ك بۆ گه‌یشتن به ئامانج و مه‌رامیان به ده‌سه‌ڵاتیشه‌وه. به هه‌مان شێوه‌ش له نێوه‌ندی خه‌ڵکانی هه‌ژار و به‌شخوراوانیشدا ئه‌وه‌نده‌ی جیاوازی سیاسی له نێوانیاند هه‌بووه و هه‌یه ئه‌وه‌نده ته‌بایی له سه‌ر به‌رژه‌وه‌ندییه کۆمه‌ڵایه‌تییه‌کانیان به هه‌موو ئه‌و لایه‌نانه‌ی که له بڕگه‌ی یه‌که‌مدا، ناومهێنان، نه‌بوون و نین . به واتایه‌کی دیکه هه‌رگیز نه‌یانتوانیوه له سنور و بازنه‌ی په‌رده‌وازه‌یی و نادۆستایه‌تی نێوانیان و به‌نده‌یه‌تی بۆ خاوه‌نکار و خاوه‌نزه‌وییه‌کانیان، بێنه ده‌ره‌وه .\nله‌گه‌ڵ ئه‌و هه‌موو دووژمنکاری و کارکردن له‌سه‌ر دابڕانی خه‌ڵکی له یه‌کدی و په‌رده‌وازه‌یی و هێنانی ئه‌م هه‌موو جه‌نگ و نه‌هامه‌تی و بێکاری و هه‌ڵکه‌ندن له جێگه‌ی خۆو . . . هێشتا ئه‌م حیزبانه به هێزن و له لایه‌ن زۆرینه‌یه‌که‌وه، به تاکه ڕیگایه‌ك له سه‌رفرازکردنی به‌شه‌رییه‌تدا، ده‌زانرێن و ده‌ناسرێن. به واتایه‌کی دیکه خه‌ڵکی تا ئێستاش پشتیان تێنه‌کردون، متمانه‌یان پێده‌که‌ن و ده‌نگ و ده‌م و مێشك و کرده‌وه‌ی خۆیانییان پێده‌به‌خشن . دیاره ئه‌مه‌ش هۆکاری خۆی هه‌یه و من له وتاری " هێزه تاریکه‌کان " که له 14/11/2012 دا په‌نجه‌م بۆ هه‌ندێکیان ڕاكێشاون. هاوکاتیش خه‌ڵکانێکی زۆریش هه‌نه که گه‌یشتونه‌ته ئه‌و ئاکامه‌ی که بڕوا ومتمانه‌ی خۆیانیان له پارته سیاسییه‌کان سه‌ندۆته‌وه و به‌ڵام له حاڵه‌تی سه‌ره‌گێژه‌یی و واقوڕمان و بێمتمانه‌یی به‌خۆیان ده‌ژین و به‌شێك له‌مانه‌ش ئه‌زمونی که‌سایه‌تی خۆیان و خه‌ڵکانی دیکه‌ش، بێ ئومێدی کردون که باوه‌ڕیان به هیچ نه‌مێنێت . له‌گه‌ڵ ئه‌وه‌شدا هێشتا خه‌ڵکانێك هه‌ن که گه‌یشتونه‌ته ئه‌و سه‌ره‌نجامه‌ی که گۆڕانه سیاسییه‌کان، گۆڕانکاری له چه‌شنی حکومه‌ته‌کاندا ده‌کات، نه‌ك له سیسته‌مه‌که‌دا، له ڕوکه‌ش و شته هه‌ره گچکه و لاوه‌کییه‌کاندا ده‌کات، نه‌ك له گرفته گه‌وره‌و جه‌وهه‌رییه‌کاندا. له‌ناو ئه‌م کۆمه‌ڵه خه‌ڵکه‌شدا خه‌ڵکیان تیادا هه‌یه که به گومانن که له ڕێگه‌ی گروپه لۆکاڵییه‌کانه‌وه بتوانرێت شۆڕشی کۆمه‌ڵایه‌تی بکرێت.\nمن لێره‌دا نامه‌وێت باس له زه‌روره‌ی هۆکاری درو‌ستبوونی گروپه خۆجێیه‌کان و ڕۆڵیان بکه‌م، چونکه له وتاری " بۆچی دروستکردنی گروپه لۆکاڵییه‌کان زه‌رورییه؟ " که به به‌رواری 16/01/2012 نوسیومه و بڵاومکردۆته‌وه زۆر به درێژی له هه‌موو لایه‌نه‌کانی گروپه‌کان و بواری تێکۆشانیان و پێکهاته‌ی دروستبوونیان و ئامانجیان و یه‌کگرتنه‌وه‌یان له تۆڕێکی کۆمه‌ڵایه‌تیدا له‌سه‌ر ئاستی دێهات و شارو شارۆچکه و ده‌ڤه‌ر و وڵاتدا، دوواوم . ئه‌وه‌ی که لێره‌دا ده‌مه‌وێت سه‌رنجی خوێنه‌ر و خه‌ڵکی بۆ ڕاکێشم ئه‌وه‌یه که بڵێم ئه‌زموونه‌کانی ڕۆژاوا و باکور ئه‌و گومانه‌یان له کارایی و کاریگه‌ری ڕۆڵی ئه‌م گروپانه له کردنی شۆڕشی کۆمه‌ڵایه‌تیدا و لاوه‌خستنی، یا لانیکه‌م، که‌مکردنه‌وه‌ی ڕۆڵی حیزب و حیزبایه‌تی، ڕه‌وانه‌وه .\nئه‌و دوو ئه‌زموونه گه‌رچی له ئامانج و ڕه‌نگه له چونێتی پێکهاته‌ی گروپیییاندا و له پشتبوونی جوتێك حیزبی تا ڕاده‌یه‌ك وه‌ك یه‌ك، له‌یه‌که‌وه نزیکن و هاوبه‌شن، به‌ڵام له دوو زه‌مینه و له دوو شوێنی یه‌کجار جیاوازدا دروستبوون که سه‌رجه‌می جیهانیش له یه‌کێك له‌و دوو شێوه‌یه، ده‌رناچێت.\nیه‌که‌میان ته‌جروبه‌ی ڕۆژاوایه که دوای کشانه‌وه و ده‌رکردنی هێزه‌کانی ڕژێم له‌وێ بزوتنه‌وه‌ی کۆمه‌ڵگه‌ی دیمۆکراسی ( ته‌ڤده‌م) دروستبوو به دروستبوونیی گروپه لۆکاڵییه جیاجیاکاندا و دواتریش یه‌کگرتنه‌وه‌یان له " ماڵی گه‌ل" دا ( من ئه‌مه‌م له ڕاپۆرته‌که‌ی ڕۆژاوادا باس کردوه له‌به‌ر ئه‌وه به پێویستی نازانم که دووباره‌یان بکه‌مه‌وه) . که تا ئێستاش ئه‌و ئه‌زموونه له قوڵبوونه‌وه و به‌ده‌ستهێنانی ده‌سهاتی زیاتردایه بۆ خودی خه‌ڵکه‌که، گه‌رچی له‌ژێر هه‌ڕه‌شه‌یه‌کی گه‌وره‌ی له‌ناوبردندایه، به‌و ڕاده‌یه‌یه که بووه‌ته مایه‌ی سه‌رسوڕمان و ستایش و کۆمه‌كپێکردنی زۆربه‌ی چه‌پ و سۆشیالیست و ئه‌نارکست و ئازادیخوازانی جیهان به‌تایبه‌تی ئه‌وروپا.\nدووهه‌میان ته‌جروبه‌ی باکوری کوردستانه که لێره‌دا هیچ چواندنێك له نێوانی ئه‌م و ئه‌وه‌ی ڕۆژاوادا نییه . وه‌کو له‌و چه‌ند دێڕه‌ی سه‌ره‌وه‌دا وتم له ڕۆژاوا ده‌سه‌ڵات نه‌ماوه و خه‌ڵکانی ڕۆژاوا به هه‌موو جیاوازییه ئیتنیکییه‌کان و دینییه‌کان و ڕه‌گه‌زییه‌کانیانه‌وە ده‌ستیان کراوه‌یه له‌وه‌ی که ده‌یانویست بیکه‌ن و فشاری ڕژێمیان له‌سه‌ر نه‌مابوو . ئا له‌م حاڵه‌ته‌دا له ڕویه‌که‌وه کردنی گۆڕانکارییه سه‌ره‌کییه‌کان و هه‌ڵزنانی شۆڕشی کۆمه‌ڵایه‌تی له بنه‌وه به باڵای به‌رزی کۆمه‌ڵ بۆ سه‌ره‌وه، ئاسان بوو، له ڕویه‌کی دیکه‌شه‌وه، که لایه‌نه سه‌خته‌که‌یه‌تی، تا ئێستاش له‌ژێر رهه‌ڕه‌شه‌ی جه‌نگی ناوخۆ و هاتنه‌وه‌ی هێزه‌کانی ڕژێم و هێڕشی هێزه تیرۆریسته‌کان و گه‌مارۆی ئابوری و ڕۆشنبیری و په‌راوێزخستن و گه‌مارۆی دیکه و ئه‌گه‌ری ڕوودانی جه‌نگی ناوخۆی پارتییه کوردییه‌کان . . زۆری دیکه له‌م مه‌ترسیانه له ئارادان. هه‌رچی ته‌جروبه‌ی باکوریشه شتێکی ده‌قا و ده‌ق جیایه، ده‌سه‌ڵاتی ڕژێمی تورکی هه‌ر ماوه له‌وێ و به‌به‌رده‌وامیش تیرۆری فکری و جه‌سته‌یی چالاکوان و که‌سوکاری چالاکوانان ده‌کات، به‌ڵام لێره‌دا وه‌کو له ڕاپۆرته‌که‌ی سه‌ردانی ئه‌وێدا له 02/11/14 له‌ژێر ناوی " شۆڕشی کۆمه‌ڵایه‌تی دره‌نگ یاخود زوو، باکوری کوردستان، ڕاده‌ماڵێ " نوسیومه، خه‌ڵکی له‌وێ چی دیکه نایه‌وێت مل بۆ ده‌سه‌ڵات شۆڕبکات و وه‌کو جاری جاران سوکایه‌تی و به‌که‌مگرتنی و مه‌حرومکردنی له مافه‌کانی، قبوڵ بکات. له حاڵه‌تێکی ئاوادا که ده‌سه‌ڵاتێکی گه‌وره‌ی فاشی و به‌هیێز له‌وێدا هه‌یه و له به‌رامبه‌ری ئه‌مه‌شدا ئیراده‌یه‌کی پۆڵاین و خه‌ڵکانێکی له خۆبڕاو و ستراتیجێتێکی نوێ و تاکتییکێکی تازه‌ش که تاکه ڕێگا‌چاره‌یه‌که بۆ چۆكدادانی ده‌وڵه‌ت و ڕژێمه‌که‌ی، بوونه‌ته هێزێك، هێزێکی نوێ له‌ناو هێزێکی ده‌وڵه‌تیدا، ده‌سه‌ڵاتێكی مه‌وجودی ناو ده‌وڵه‌تی ده‌سه‌ڵاتدار . که‌واته پاوه‌ر، ده‌سه‌ڵات له‌ناو ده‌سه‌ڵاتدا دروستبووه . که‌واته له به‌رامبه‌ر ئه‌و ده‌سه‌ڵاته ناوه‌ندگه‌رێیدا موئه‌سه‌سه‌یه‌کی خه‌ڵکی، ده‌سه‌ڵاتی خه‌ڵکی، ئیراده و ئیداره‌ی خه‌ڵکی ڕاوه‌ستاوه و ڕۆژ به‌ڕۆژیش ئه‌م ئه‌زموونه به‌ره‌و پێشتر ده‌ڕوات، که ده‌یسه‌لمێنێت به کۆمه‌ڵیکردنی شۆڕش ئه‌مه‌یه، ئه‌مه‌یه ده‌ستپێکردنی شۆڕش له بنی کۆمه‌ڵگه‌وه، ئه‌مه‌یه شاڕێ له مه‌حفکردنه‌وه‌ی ده‌وڵه‌ت و ده‌سه‌ڵات، به بنکه‌نکردنی، به‌لاوازکردنی.\nئه‌مه‌ی که له باکوردا کراوه و به‌رده‌وامه کرۆك و جه‌وهه‌ری گروپی خۆجێییه، جوانی و ڕه‌وایه‌تی و ئه‌م شێوه خه‌باته‌یه، که بنکه‌نکردنی ده‌سه‌ڵاتی ناوه‌نده، لێدانه له هه‌موو ناوه‌ندگه‌راییه‌ک، نه‌هێڵانی هه‌موو ده‌سه‌ڵاتی ده‌سته‌بژێره‌کانه به هێنانه‌وه‌ی هه‌موو بڕیاره‌کان بۆ ناو خودی کۆمۆنێتییه‌کان . ئه‌م چه‌شنه خه‌باته‌ش ده‌توانرێت، هه‌ڵبه‌ته به شێوه‌یه‌کی میکانیکیانه نا، گشتگیری بکرێت به که‌ڵک وه‌رگرتن له‌و که‌له‌پوره ده‌وڵه‌مه‌نده‌ی که به‌رده‌وامه له‌سه‌ری و دواتر به‌جێی ده‌هێڵێت به‌حوکمی ئه‌وه‌ی که ده‌سه‌ڵات له سه‌راپای وڵاتان و ده‌ڤه‌ره‌کاندا هه‌یه. که‌واته دونیای ئه‌م چه‌شنه خه‌باتکردنه له یه‌کێك له‌م دوو ته‌جروبه گرنگه‌ی سه‌ره‌وه ده‌رناچێت، یا خه‌ڵک خۆی ده‌سه‌ڵاتی گه‌لی خۆی، بێ له هه‌بوونی هێزی ده‌سه‌ڵاتی ناوه‌ندی، پێکده‌هێنێت، یاخود ده‌سه‌ڵات و پاوه‌ری خۆی له‌ناو جه‌رگه‌ی ده‌سه‌ڵات و پاوه‌ری حکومه‌تی ناوه‌نددا، دروستده‌کات.\nنکوڵی له‌وه ناکرێت که هه‌ر یه‌ك له‌و ته‌جروبه‌یه حیزبێکی گه‌وره و چه‌ند که‌له‌سه‌رێکی چالاکی له هه‌ردو ده‌ڤه‌ردا له پشته‌وه‌یه، ئه‌وه‌ش ئاشکرایه که خه‌ڵکانێك، با که‌مینه‌ش بن، له‌ناو هه‌ردوو حیزبدا هه‌ن و هانده‌ر و کۆمه‌ککار و پشتیوانی ئه‌و بزوتنه‌وه کۆمه‌ڵایه‌تیییه ده‌که‌ن و زۆر باشیش ده‌زانن که هه‌موو هه‌نگاوێکی پێشه‌وه‌چوونی بزوتنه‌وه‌ی کۆمه‌ڵگه‌ی دیمۆکراسسی، بزمارێکه له تابوتی حیزب ده‌درێت و هاوکێشه‌یه‌کی پێچه‌وانه‌یی ( عه‌کسی) لێره‌دا ڕێده‌کات، ئه‌ویش تا بزوتنه‌وه‌ی خه‌ڵکی به‌هێز بێت، بزوتنه‌وه‌ی حیزبی و حیزبایه‌تی لاواز و بێ هێز ده‌بێت، پێچه‌وانه‌که‌شی ڕاسته. هه‌ر بۆیه بزوتنه‌وه‌ی خه‌ڵکی له هه‌ردوو ده‌ڤه‌ره‌که‌دا وا به‌و ئاسانییه، نه له‌ئێستادا و نه له ئاینده‌شدا، کۆنترۆڵناکرێت و ناخه‌سێنرێت. تازه کوڵتورێک دروستبووه، ئه‌زموونێك پێی گرتووه و به‌ڕێوه‌یه، نه‌وه‌یه‌کی نوێ هه‌ڵگرێتی، ژنانێکی یه‌کجار زۆر باوه‌ڕو متمانه‌یان به خۆیان په‌یدا کرده‌وه و خۆیان سه‌پاندوه و به‌شی هه‌ره سه‌ره‌کین له گۆڕانکارییه‌کاندا هه‌م له‌گۆرنکارییه‌کانی خودی خۆیاندا و هه‌م له گۆڕانکارییه کۆمه‌ڵایه‌تییه‌کانیشدا، هه‌وادار و لایه‌نگرانێکی زۆریش له ئه‌وروپاو شوێنانی دیکه‌وه له پشتیانه‌وه‌ن . . . کوڵتورێك، ئه‌زموونێک، نه‌وه‌یه‌کی نوێ، ئافره‌تانێك . . خاوه‌نی ده‌نگی خۆیانن، به‌گژاچووه‌وه‌ی کوڵتوری کۆنه‌په‌رستانه، ده‌مامکی حیزبیانه، دیسه‌پلینی ستالینیانه . . له‌کاردایه و له ڕکه‌به‌ریدا ده‌بن له‌گه‌ڵ حیزب و بزوتنه‌وه‌ی حیزبایه‌تی و هه‌موو چه‌شنێك له ده‌سه‌ڵاتی ناگه‌لی، ناخۆیی. ئه‌و ڕۆحییه‌ته، ئه‌و ڕه‌وتی به‌گژاچونه‌وه‌یه، گه‌ر له ئێستاشدا بتوانرێت له‌ژێر کۆنترۆڵ و فشاری حیزبیدا یا له‌ژێر فشاری هێزه ده‌ره‌کییه‌کان و ڕووداوه چاوه‌ڕوننه‌کراوه‌کانی ئێستا و ئاینده‌یه‌کی نزیکدا، کپیش بکرێته‌وه، به‌ڵام هه‌رگیز پشکۆ گه‌شه‌کانی خامۆش ناکرێنه‌وه . له ڕاستیدا من ئه‌وه‌نده‌ی خۆشباوه‌ڕ و خۆشبینم به‌وه‌ی که له سه‌ره‌وه باسمکردن، ئه‌وه‌نده خۆشبین و خۆشباوه‌ڕ نیم به سه‌رکه‌وتنی یه‌کجاری مه‌گه‌ر هه‌مان بزوتنه‌وه لانی که‌م له ناوچه‌که‌دا دروست ببێت، یاخود سوشیالیست و ئه‌نارکست و ئازادیخوازانی جیهان. له ئاستێکدا بن که بتوانن به هێزی به‌شه‌ری و پسپۆڕی خۆیان له بواری زهنی و عه‌مه‌لیدا به ئابوری و ڕۆشنبیری و چاره‌سه‌ر و خه‌سته‌خانه‌و داووده‌رمان و پێداویستییه زه‌رورییه‌کانی دیکه‌ی کۆمه‌ڵه‌وه، لێبڕاوانه بێنه پێشه‌وه. به‌ڵام دیسانه‌وه ده‌یڵێمه‌وه بۆ من به‌گژاچوونه‌وه و گیانی به‌رهه‌ڵستی و ته‌سلیم نه‌بوون و هۆشمه‌ندی به بوونی دونیای زوڵم و زۆر و نایه‌کسانی، نادادوه‌ری کۆمه‌ڵایه‌تی و شه‌ڕو شۆڕ و نه‌بوونی و برسسێتی و ده‌ربه‌ده‌ری و . . . هتد دیسانه‌وه هۆشمه‌ندی به گۆڕینی هه‌موو ئه‌مانه‌ی سه‌ره‌وه به دوونیایه‌کی به‌تاڵ له‌وانه، به دونیای سۆشیالیزم/ئه‌نارکیزم، که هه‌بوونی ئه‌مانه کلیلێکن له کردنه‌وه‌ی ده‌رگای ئه‌و کۆمه‌ڵه و به‌ده‌ستخستنی، من گه‌شبین و به ئومێدم.


به‌هێزكردنی یادگه | Training Academy\nنرخ 25 هەزارە\nنرخه‌كه‌ی بنێرن بۆ 3936 108 0770\nخولی بەهێزکردنی یادگە\nیەکێکە لە خولە بەسوودەکان کە پێویستیی هەموو کەسێکن\nلەم خولەدا ئاشنا دەبیت بە تەکنیکە کاریگەر و نوێیەکان بۆ بەهێزکردنی یادگە\nگەر تۆ کەسێکیت بە ئاسانی ژمارەیەکی زۆر تێکستت بۆ لەبەرناکرێت\nیاخود پاش لەبەرکردن، زوو تووشی حاڵەتی بیرچوونەوە دەبیت\nئەوا ئەم خولە دەبێتە دەرگایەکی کراوە بەڕووی ئاستەنگەکانی فێربوونت و\nلەوێوە دەتوانیت تەواوی مێشک و یادگەت بەکاربهێنیت\nخولەکە بڕوانامەی باوەڕپێکراوی ترەینین ئەکادیمی لەگەڵدایە\nوانه‌ی یه‌كه‌م (18:15)\nوانه‌ی دوووم (18:34)\nوانه‌ی سێیه‌م (12:58)\nوانه‌ی چواره‌م (18:22)\nوانه‌ی پێنجه‌م (10:57)\nوانه‌ی شه‌شه‌م (11:47)\nوانه‌ی حه‌وته‌م (19:54)\nوانه‌ی هه‌شته‌م (15:44)\nبه‌ژداری كردن له وۆركشۆپ و خوله ئۆنڵاینه‌كانی تره‌ینین ئه‌كادیمی\nپاش چونه ناو سایتی تره‌ینین ئه‌كادیمی (خوله) پاشان (خوله ئۆنڵاینه‌كان)، په‌ڕه‌یه‌كی نوێتان بۆ ده‌كرێته‌وه، كه ئه‌و‌خولانه‌ی به‌رده‌ستن له سایتی تره‌ینین ئه‌كادیمی ده‌رده‌كه‌ون.\nیه‌كه‌م شت خۆتان تۆمار بكه‌ن بە کلیککردن لە (خۆتۆمارکردن) یان (بەژداربە)، ئه‌گه‌ر خۆتان تۆمار نه‌كردووه و یه‌كه‌م جارتانه یان چونه‌چوره‌وه بكه‌ن، پێویست به ناو و نامه‌ی ئه‌لكترۆنی(ئیمه‌یڵ) و ووشه‌نێهێنی كه خۆتان دای ده‌نێن\nبه‌ژداری كردن له ٤ ڕێگه‌وه ده‌بێت:\n١- ئاسیاحه‌واڵه: پاش خۆتۆمار كرد له ئاسیاحه‌واڵه بە پەیوەندی کردن بە (220)، ده‌توانن نرخی خوله‌كه بۆ ژماره‌ی تره‌ینین ئه‌كادمی بنێرن له‌و ڕێگه‌یه‌وه(07701083936)\n٢-فاستپه‌ی: سایتی سه‌ره‌كی\nfastpay یان دابه‌زاندنی به‌رنامه‌كه له هه‌ردوو سیستمی ios و android ده‌توانن هه‌ژمارێك درووست بكه‌ن، پاش له لقه سه‌ره‌كییه‌كانی فاست په‌ی یان هه‌ر شوێنێكی كه، كارتی فاستپه‌ی به‌كاربێنن بۆ به‌ژداری كردن له خوله‌كانمان یان وۆركشۆپه‌كان به ناردنی بڕی نرخه‌كه بۆ ژماره مۆبایلی تره‌ینین ئه‌كادیمی (07701083936)\n٣- به‌ژداری كردن له خوله‌كه له‌ڕێگه‌ی كارده جیهانییه‌كان پاش كلیك كردن له به‌ژداری كردن له خوله‌كه .\n٤-ناردنی كۆدی كارته‌كان بۆ ڤایبه‌ری تره‌ینین ئه‌كادیمی\n٥-پارەدان بە شێوەی ڕاستەوخۆ لە ترەینین ئەکادیمی،سلێمانی _ ئازادی مۆڵ _ بەرامبەر پارکی ئازادی\nپاشان ئەو نامە ئەلکترۆنیەی(ئیمەیڵ) کە خۆتان پێ تۆمەر کردووە بۆ ترەینین ئەکادیمی دەنێرن لە فەیسبووک یان ئینستاگرام لەگەڵ ئەو ژمارە مۆبایلەی کارەکەی پێکراوە، پاش دڵنیابوونەوەمان لە ماوەی ۲٤ کاتژمێردا خولەکە یان وۆرکشۆپەکە چالاکدەبێت بۆتان\n© Training Academy 2022


سەرۆک کۆمار قانونی "بەنەمریی راگرتنی قوربانیانی شەهیدانی جەنگی دژی چەتەکانی داعشی تێرۆریست و بەخێرایی راپەڕاندنی مامەڵەکانیان و چاودێریی وردی بریندارەکانیان"ی پەسەند کرد\nئەمڕۆپێنج شەممە ٢٠١٧/١١/٣٠، بەڕێز سەرۆک کۆمار دکتۆر فوئاد مەعسوم قانونی "بە نەمریی راگرتنی قوربانیانی شەهیدانی جەنگی دژی چەتەکانی داعشی تێرۆریست و بەخێرایی راپەڕاندنی مامەڵەکانیان و چاودێریی وردی بریندارەکانیان"ی پەسەند کرد کە پێشتر ئەنجومەنی نوێنەران دەنگی لەسەر دابو.\nلەو بارەیەوە نوسینگەی راگەیاندنی سەرۆکایەتیی کۆمار ئاماژەیکرد ئەو قانونە کە سەرۆک کۆمار پەسەندی کردوە بە پێی حوکمەکانی هەردو بەندی (یەکەم) لە مادەی (61) و بەندی (سێیەم) لە مادەی (73)ی دەستورە، ئامانجەکەشی دەستوبرد کردنە لە راپەڕاندنی مامەڵەی کەسوکاری شەهیدانی هێزە چەکدارەکان لە جەنگی پیرۆزی دژ بە چەتەکانی داعشی تێرۆریست و پێدانی مافە قانونییەکان لە ماوەیەکی دیاریکراودا، وەک دەقە قانونییە کارپێکراوەکان بۆی سەلماندون، ئەوەش وەک وەفایەکە بۆ شەهیدان و قوربانیدانەکانیان کە داستانی قارەمانێتیی و ئەمەکدارییان تۆمار کردوە لە پێناوی بەرگریی لە خاک و پیرۆزییەکان و کەرامەتدا، هاوکات هەوڵیش بدرێت بۆ دەستەبەرکردنی چاودێریی ورد و چارەسەری باشی بریندار و بەرکەوتو و خاوەن پێداویستییەکانیان.\nنوسینگەکە سەرنجی ئەوەش داوە کە مادەی (2)، لە دەقەکەدا مەبەستی لە شەهیدی هەمو هێزە چەکدارەکان بە هەمو سنف و ریزەکانییانەوە ئەوەیە کە حەشدی شەعبیی و ئەوانەی کە لە ژێر چەتری هێزە چەکدارەکاندان بە پێشمەرگە و خۆبەخشی عەشاییر و ئەو هاوڵاتیە مەدەنییانەش دەگرێتەوە کە لەکاتی هەڵمەتەکانی بەرپەرچدانەوەی چەتە تێرۆریستەکاندا شەهید بون، دوای ئەوانیش ئەو کەسانە دێت کە لەکاتی پێشکەشکردنی پشتیوانیی لۆجیستیکیی و راگەیاندنکاران کە روماڵی هەڵمەتەکانیان کردوە شەهید بون، نوسینگەی راگەیاندن ئاماژەیشیکردوە قانونەکە رەوانەکراوە بۆ بڵاوکردنەوەی لە رۆژنامەی رەسمیدا.


دەستپێكردنی ئۆپەراسیۆنی هاوبەشی هێزەكانی پێشمەرگە و سوپای عێراق لە دژی داعش لە ناوچە كوردستانییەكانی دەرەوەی هەرێمی كوردستان (ناوچە جێناكۆكییەكان) رووداوێكی گرنگە و مستەفا كازمی لە مەخموور گوتوویەتی ئیدی دەرفەتی گەڕانەوەی داعش نەماوە، بەڵام، دۆخی سیاسی و ئەمنی لە عێراق و ناوچەكەش، دیمەنێكی گەشبینانەی وامان ناداتێ كە ئەو وێنای كرد. لە ساڵی 2021دا داعش لە سێ قۆناخی سەرەتاكانی ساڵ، نیوەی ساڵ و ئێستاش كە بەرەو كۆتاییەكانی ساڵ دەچین، جموجۆڵەكانی خۆی زیاتركرد و، ئەوەی سەلماند كە تەنانەت ئەگەر نەتوانێ جوگرافیایەكیش بگرێتەوە، ئەوا دەتوانێ ناسەقامگیریی سیاسی و ئەمنی بخوڵقێنێت. هەڵبەت ئەمە تەنیا گرێدراوی عێراق و هەرێمی كوردستانیش نییە و بە بەراورد بە ساڵی 2020، ئەو رێكخراوە جموجۆڵ و هێرشەكانی لە ئەفغانستان و ئەفریقیاش زیاتر كردووە.\nهێرشەكانی نوێیەكانی داعش\nبەشێك لە سیاسی و فەرماندە سەربازییەكانی عێراق هێرشە تازەكانی داعش بە رووداوێكی گەورە سەیر ناكەن. عەبدولوەهاب ساعدی فەرماندەی دژە تیرۆری عێراق رایگەیاندووە كە ئەوەی داعش دەیكات زیاتر بۆ ئەوەیە هەڵایەكی راگەیاندنی دروستبكات، ئەگینا شتیكی ئەوتۆی پێناكریت. فەرماندەكانی پێشمەرگە و لایەنی كوردستانیش، چەند هۆكارێكی وەك نەبوونی هاوئاهەنگی، كەمی چەك و بۆشایی ئەمنی نێوان هێزی پێشمەرگە و هێزەكانی عێراقیان وەك هۆكاری گرنگ داناوە. هەرچەندە هەندێكیشیان دانیان بەوە داناوە كە لەوانەیە كەموكوڕی و خەمساردیش هەبێت.\nپێدەچێت هۆكارێكی جیا بۆ تێگەیشتن لە هۆكارەكانی زیادبوونی هێرشەكانی داعش لەو رۆژانەی رابردوو، زیادبوونی ئۆپەراسیۆنە سەربازییەكانی سوپای عێراق- حەشدی شەعبی بن لە دژی ئەو رێكخراوە، كە بەتایبەتی لە مانگی 11دا لە سێكوچەكەیەكی نێوان باكووری بەغدا- دیالە و سەلاحەدین دا چڕبوونەتەوە. ئەمە رێك ئەوەش دەردەخات كە چۆن بەهۆی نەبوونی هاوئاهەنگییەكی بەهێز لەنێوان هێزە شەڕكەرەكانی دژی داعش، هەوڵدان بۆ لەنێوبردنی ئەو رێكخراوە دەتوانێت ببێتە هۆی قیتبوونەوەی لە شوێنێكی دیكە! لە مانگی 11دا سوپای عێراق و حەشدی شەعبی كە لە هەندێك شوێندا پشتیوانیی هاوپەیمانیی نیودەوڵەتیشی لەگەڵ بووە، چەندین ئۆپەراسیۆنیان (وەك ئۆپەراسیۆنی برووسكەی ئاسمان) لەنێوان حەوزی حەمرین تاوەكو چیای مەكحول و رێگەی (المسحك) لە باكووری سەلاحەدین لە ناوچەیەكدا ئەنجامداوە كە وا مەزندە دەكرێت 200 كیلۆمەتر درێژبێت. ئەنجامی سرووشتی ئەوەش، هەڵكشانی زیاتری داعشە بەرەو باكوور و ناوچە كوردستانییەكانی دەرەوەی هەرێمی كوردستان. كاتێك داعش دەرفەتی مانەوەی لە حەوزی حەمرین نەمێنێ، خۆی لە قەرەی ناوچەكانی دەورووبەری خانەقین- جەلەولا، كەلار و كفری دەدات و ئەگەر لە باكووری سەلاحەدینیشەوە تەنگی پێهەڵبچنێت، روو لە ناوچەیەكی نێوان رووباری زاب و دیجلە دەكات كە مەخمووریش یەك لەوانەیە. ئەمە رێك ئەو دۆخە بوو كە لە ساڵی 2014دا روویدا. ئەوكاتەی كە داعش نەیتوانی بەرەو بەغدا و ناوچەكانی باشووری عێراق بڕوات، بەرەو باكوور و هەرێمی كوردستان هەڵگەڕایەوە. هێشتنەوەی دەرگایەكی كراوە بۆ دووژمن، لەكاتێكدا كە لە سێ لاوە هێرشی دەكەیتە سەر، تاكتیكێكی زانراوی سەربازییە و، لەكاتێكدا كە بۆ ماوەیەكی درێژ هاوئاهەنگی نێوان هێزە شەڕكەرەكانی دژی داعش رابگیرێت و رێگە بە پڕچەككردنی پێشمەرگەش نەدرێت، ئەوسا ئەو پرسیارە دێتە ئاراوە كە ئایا خواستێك بۆ هەناردەكردنی داعش بەرەو كوردستان لە ئارادایە؟\nئەنجامدانی ئۆپەراسیۆنی سەربازی دژی داعش لەو ناوچانە، ئەویش لەكاتیكدا كە هاوئاهەنگییەكی تەواو لەگەل هێزی پێشمەرگە نییە و پێشمەرگەش بە كەرەستە و چەكی پێویست پڕچەك نەكراوە، دەتوانێ هەڵەیەكی تاكتیكی یان تاكتیكێكی بە ئەنقەست بێت كە ئەنجامەكەی زیادبوونی پەلامارەكانی داعش بۆ سەر پێشمەرگە و خەڵكی سڤیل بوو.\nئێستا وەك هۆكاریكی رۆژانەیی، ئەنجامی هەڵبژاردن و مشتومڕی ناوخۆیی شیعی لەسەر داهاتووی حكومەت دۆخیكی دروستكردووە كە تەنانەت گیانی سەرۆكوەزیرانیش پارێزراو نییە و ئەمەش بەستێنێكی باش بۆ خورتبوونەوەی داعش دروستدەكات.\nلە مانگی 2ی ئەمساڵدا لە ناوەندی لێكۆڵینەوەی رووداو مێزگردێكمان سەبارەت ئەگەری گەڕانەوەی داعش كرد كە تێیدا وەین مارەتۆ، گوتەبێژی هاوپەیمانان و یەحیا رەسووڵ گوتەبێژی فەرماندەیی هێزە چەكدارەكانی عێراق و ژمارەیەك لە فەرماندەكانی پێشمەرگەش بەشداربوون. زۆربەی پرسیاركانم بەدەوری توانای مرۆیی بەردەستی داعش لە حەوزی سوننی و"نەوەی دووەمی داعش" ، جوگرافیای جموجۆڵەكان، رێكخستن وسەرچاوەی دارایی و هاوئاهەنگی نێوان بەشداربووەكانی شەڕی دژی داعش بوو. گشتیان هاوڕابوو لەوەی كە ئەستەمە داعش بتوانێت وەك جاران خاكێكی فراوان داگیربكات و ئیدارەی بدات، بەڵام پێیانوابوو كە دەتوانێ لە چەند ناوچەیەكی جوگرافی دیاریكراودا مەترسی دروستبكات. باسی زۆر مژار كرا كە یەكێك لەوان زیادكردنی هاوئاهەنگی نێوان هێزەكان بۆ رووبەڕبوونەوەی داعش كردەوە.\nراستییەكەی كێشەیەكی گەورەی متمانە لەنیوان هێزەكانی پێشمەرگە و هێزەكانی دیكەی عێراقدا هەیە. هەروەها تەنگژەی میلیشیاكان وهاوپەیمانی نیودەوڵەتی بەتایبەتی هێزەكانی ئەمریكاش لە ئارادایە. سەبارەت بە هێزی پێشمەرگەی كوردستان و هێزەكانی دیكەی عێراق سێ بابەتی ئاڵوگۆڕی زانیاری هەواڵگری، بۆشایی ئەمنی و چەك راستەوانە پەیوەندییان بەبێ متمانەیی لایەنەكان بە یەكتری هەیە. بۆشایی ئەمنی كە هەندێك لە فەرماندەكان بە 400 و هەندێك دیكەش بە درێژی 590 كم مەزەندەی دەكەن لەنێوان هێزەكاندا لە ئارادایە و بریارە بە دوو لیوای هاوبەش پڕبكرێنەوە.\nلایەنی كوردستانی نیگەرانیی خۆی سەبارەت بە رێگرتن لە پڕچەك بوونی هێزەكانی پیشمەرگە، هەمیشە دەهێنێتە سەر زمان. یاسای دەستەی پیشەسازی جەنگی- ژمارە 25ی ساڵی 2019-ش كە لە پەرلەمانی عێراق دەرچووە و نوێنەرێكی پێشمەرگەش لە دەستەكەدا دیاریكراوە، نەیتوانیوە ئەو پرسە یەكلا بكاتەوە. بێگومان كەم چەك هێشتنەوەی پێشمەرگە تەنیا لەبەر هۆكاریكی تەنكیكی نییە، بەڵكو سیاسەتێكی لەپشتە.\nبڕیارە 19ی ئەم مانگە دوا كۆبوونەوە لەنێوان بەرپرسانی سیاسی – سەربازی و ئەمنی عێراق و ئەمریكا بكریت بۆ ئەوەی بابەتی كشانەوە و گۆڕینی ئەركی هێزەكانی ئەمریكا تاوتوێ بكەن. ئەگەر لە دوای كۆتایی ساڵ، گرووپە چەكدارەكان درێژەیان بە هێرش و تەنگژەكانیان لەگەڵ ئەمریكا و هاوپەیمانەكانی دا، بێگومان دەرفەتێكی باشتر بۆ جموجۆڵی داعش دروست دەبێت.\nهەڵبەت نابی تەنیا لە دەلاقەی عێراق و كوردستانەوە تەماشای پرسی داعش بكرێت و ئەم رێكخراوە لە ساڵی 2021دا لە ئەفغانستان و ئەفریقیاش جموجۆڵەكانی خۆی زیاتر كردووە. تەنیا لە هەفتەی كۆتایی مانگی 11دا، نزیكەی 6 جار پەلاماری داوە كە دووانیان لە كابول بوون. ئەمە بێجگە لەو تەقینەوانەی كە پێشتر لە ناوچە شیعەنشینەكانی ئەفغانستاندا كردبوونی. لە ئاستی ناوچەكەدا دوو هۆكاری گرنگ شك دەبم كە زەوینەی جموجۆڵەكانی داعشیان زیاتر كردووە. یەكیان گەڕانەوەی تاڵیبان بوو لە ئەفغانستان كە ئەمە بەدەر لە جۆری پەیوەندیی و ناكۆكییەكانی داعش و تالیبان، هیوایەكی بۆ گرووپە تووندڕەوەكانی وەك قاعیدە و داعش دروستكردووە كە رۆژیك پێگەیان بەهێزبێتەوە.\nدوەمیان پەیوەندی بە هاوسەنگییەكانی هێز، ئاراستەی نوێی هاوپەیمانی و ركابەرییەكان لە ناوچەكەدا هەیە. لەدوای راڕایی سیاسەتی ئەمریكا لە ناوچەكە، زۆر لە ئەكتەرەكانی ئەم ناوچەیە پێداچوونەوەیان بە پەیوەندی، هاوپەیمانی و ركابەرییەكانی خۆیان كردووە. لە تەنیشت ئەوەشدا كیبڕكێیەكی بەهێزی چەك لە ناوچەكە پەیدا بووە. لەلایەك دانوستاندن و لەلایەك ركابەریی چەك لە ئارادایە. لەم قۆناخەشدا كە ئامانجی لایەنەكان هاوسەنگكردنی هێزی یەكترە، تاوەكو ئەو كاتەی كە هاوسەنگیی دروستدەبێت، دەرفەتی جموجۆڵی هێزە پرۆكسییەكان و هێزێكی وەك داعشیش زیاتر دەبێت.\nبڕیارەكەی مستەفا كازمی سەرۆكوەزیرانی عێراق بۆ دەستپیكردنی ئۆپەراسیۆنی هاوبەشی نێوان سوپا و هێزەكانی پێشمەرگە بڕیارێكی درەنگ، بەڵام گرنگ بوو. هەڵبەت واتای ئەوە نادات كە ئەمە دەتوانێت كۆتایی بە داعش بێنێ. دۆخی سیاسی عێراق، بارودۆخی ناوچەكە و پەیوەندیی نێوان هێزە شەڕكەرەكانی دژی داعش، وادەكەن هێشتا ئەو رێكخراوە مەترسییەكی ئەمنیی جیدی بێت.\nیەكلاكردنەوەی پرسی ناردنی چەك بۆ هێزی پیشمەرگەی كوردستان وەك هێزە شەڕكەرەكانی دیكەی عێراق، گرنگیی زۆری بۆ شەڕی دژی داعش هەیە. مستەفا كازمی بەو دوواییانە بڕیاریدا كە ئۆپەراسیۆنی هاوبەش بكرێت و ئەمەش بایەخیكی زۆری هەیە. هەرچەند ئەمە ناچاری بوو، هەروەهاش بەكاری هێنا، تاوەكو نمایشێكی سیاسیشی پێبكات. لەكاتیكدا كە لایەنەكان لەسەر ئەنجامی هەڵبژاردن و سەرۆكوەزیرانی داهاتوو مشتومڕیانە، كازمی بەو بڕیارە و بە هاتنەكەی بۆ مەخموور، جووڵەیەكی زیرەكانەی كرد. كوردی رازی كرد، ئەو پەیامەیشی بە خەڵك و لایەنەكان دا كە ئەو پیاوی چارەسەكردنی پرسە هەستناك و ئاڵۆزەكانی وەك شەری داعش و، ناكۆكییەكانی هەولێر و بەغدایە. هەڵبەت دەبێ ئەگەر بمانەوێ هەقی نەخۆین، دەبێ بڵێین كە مستەفا كازمی لە چاو دوو سەرۆكوەزیرەكەی پێش خۆی، زیاتر هەوڵی چارەسەكردنی ئەم پرسانەی داوە و، بۆ هەرێمی كوردستانیش گرنگە لەم كاتەدا پشتیوانی بكات.